Mangsa banjir Terengganu meningkat kepada 433 orang
Oleh MOHD AZLI ADLAN

31 Disember 2021, 9:55 pm
KUALA TERENGGANU – Mangsa banjir di Terengganu terus meningkat kepada 433 orang daripada 123 keluarga selepas gelombang ketiga bencana itu mula merebak ke daerah Kemaman pada petang tadi.
Ketua Sekretariat Jawatankuasa Pengurusan Bencana Terengganu, Mohd. Rosman Abdullah berkata, setakat ini, Kampung Ban Ho yang terletak di Hulu Kemaman telah dinaiki banjir.
“Seramai 43 mangsa daripada lapan keluarga mula dipindahkan ke pusat pemindahan sementara (PPS) Surau Kampung Ban Ho.
“Banjir yang melanda daerah Dungun pada semalam masih belum surut dan telah menjejaskan 390 penduduk Kampung Pasir Raja dan Kampung Shukor,” katanya di sini semalam.
Mohd. Rosman berkata, PPS Dewan Orang Ramai Kampung Pasir Raja menempatkan 165 mangsa daripada 55 keluarga manakala 225 mangsa daripada 60 keluarga pula berada di PPS Dewan Orang Ramai Kampung Shukor.
Beliau berkata, berdasarkan ramalan cuaca, hujan dijangka turun berterusan di kebanyakan kawasan di negeri ini sehingga esok. – K! ONLINE


Perubahan iklim jadi elemen perancangan masa depan di Selangor
Oleh MOHD YUNUS YAKKUB

31 Disember 2021, 9:59 pm
SHAH ALAM – Kerajaan negeri bercadang menjadikan perubahan iklim sebagai salah satu elemen penting dalam sebarang perancangan di masa depan.
Menteri Besar Selangor, Datuk Seri Amirudin Shari berkata, banjir melanda memusnahkan harta benda serta mengorbankan jiwa dan seharusnya menjadi asbab melakukan anjakan paradigma.
Katanya, berdasarkan Profesor Emeritus Kluster Alam Sekitar dan kelestarian Universiti Kebangsaan Malaysia, Profesor Ibrahim Komoo menjelaskan bencana kali ini adalah “gabungan antara tanah runtuh di Sungai Penchala, aliran puing di hulu Sungai Lui, banjir puing di lembah Sungai Lui dan banjir besar di kebanyakan kawasan rendah lain di Shah Alam dan Klang”.
“Acap kali ditegaskan bahawa perubahan iklim merupakan suatu cabaran besar buat kita semua. Namun amaran ini sering diremehkan.
“Kita memandang alam sebagai sesuatu yang layak ditakluk sedangkan manusia dan alam berakarkan suatu hubungan akrab yang jitu.
“Mengambil iktibar daripada pelbagai faktor ini, kerajaan negeri bercadang untuk menjadikan perubahan iklim (climate change) sebagai salah satu elemen penting dalam sebarang perancangan di masa hadapan,” katanya dalam perutusan tahun baharu 2022, hari ini.

Kata beliau, berasaskan pendekatan “whole of society” (pembabitan semua lapisan masyarakat) kerajaan negeri tuntas memastikan segala bentuk bantuan disalurkan kepada mangsa banjir sama ada ketika mahu pun selepas tragedi.
Tambah Amirudin, kerajaan negeri mula menyerahkan sumbangan bantuan Selangor Bangkit bernilai RM1,000 kepada mangsa banjir semenjak 28 Disember lalu.
“Setakat ini, 2,531 individu di semua sembilan daerah Petaling, Klang, Hulu Langat, Kuala Langat, Kuala Selangor, Sepang, Gombak, Sabak Bernam dan Hulu Selangor mendapat manfaat daripada bantuan ini menjadikan jumlah awal sehingga ini RM2.5 juta.
“Kerajaan negeri juga dalam rangka menyediakan bantuan dapur gas dan lain-lain bagi menampung beban yang dihadapi mangsa banjir,” ujarnya.
Mengulas lanjut, beliau berkata, pengecualian turut diberikan bagi bayaran bil air selama sebulan, bayaran pinjaman perniagaan Yayasan Hijrah Selangor (Hijrah) serta menggerakkan hampir 1,672 kenderaan serta jentera dengan 14,511 anggota bagi membantu mengurusetiakan bencana banjir ini.
“KDEB Waste Management yang diamanahkan untuk mengurus sisa sampah telah menyediakan 11 stesen pengumpulan sementara setakat ini dengan 3,023 RORO (tong sampah pukal), 224 jengkaut dan 35 lori sewaan yang berjaya mengutip 13,000 tan sampah.
“Bagi melancarkan gerak kerja pascabanjir, sejumlah 2,500 orang Sukarelawan Selangor (SERVE) dan Team Selangor turut turun padang untuk kerahan tenaga membantu proses pembersihan pascabanjir,” jelasnya. -K!ONLINE


Amaran cuaca buruk di 7 negeri malam ini
Oleh ALWANI ZAFIRAH

31 Disember 2021, 9:42 pm
PETALING JAYA – Amaran ribut petir, hujan lebat dan angin kencang dikeluarkan melibatkan negeri Perak, Selangor, Kuala Lumpur, Putrajaya, Negeri Sembilan, Melaka dan Sarawak yang dijangka berlaku sehingga pukul 11 malam ini.
Jabatan Meteorologi (MetMalaysia) menerusi satu kenyataan di laman Facebooknya berkata, cuaca buruk itu melibatkan beberapa kawasan di Perak, antaranya adalah Manjung, Perak Tengah, Bagan Datuk, Hillir Perak dan Muallim.
“Di Selangor, melibatkan kawasan Kual Langat, Hulu Langat dan Sepang manakala keseluruhan kawasan Wilayah Persekutuan Kuala Lumpur dan Putrajaya.
“Di Negeri Sembilan, kawasan yang terlibat adalah Seremban, Port Dickson, Kuala Pilah, Rembau, Jempol dan Tampin,” katanya di sini hari ini.
Tambah MetMalaysia, keadaan yang sama turut melanda keseluruhan negeri Melaka serta beberapa kawasan di Sarawak seperti Sri Aman, Miri dan Limbang.
Sementara itu, orang ramai dinasihatkan untuk kekal berada di rumah dan mengambil langkah persediaan dalam menghadapi risiko banjir. – K! ONLINE


Hospital suruh pulang, wanita bersalin dalam kereta
Oleh MOHD SYALMIZI HAMID

31 Disember 2021, 9:52 pm
SEBERANG PERAI – Seorang wanita didakwa terpaksa bersalin di dalam kereta apabila dia tidak sempat ke hospital dalam kejadian Isnin lalu.
Kejadian itu tular di media sosial selepas akaun Facebook, Ramlee Abd. Rahman berkongsi cerita dan dakwaan berhubung layanan di sebuah hospital kerajaan di Seberang Jaya di sini.
Menurut Ramlee, ibu berkenaan dikatakan pergi ke hospital selepas terdapat tanda bersalin dan mendaftar masuk kira-kira pukul 11 pagi, namun diminta pulang semula kira-kira pukul 3.45 petang.
Tulisnya, wanita itu didakwa diperiksa doktor pada pukul 12.30 tengah hari dan terdapat bukaan 2 sentimeter, namun doktor menjangkakan dia masih lambat untuk bersalin.
“Patient (pesakit) merayu untuk terus berada di wad atas sebab mereka tinggal di Sungai Ara, Bayan Lepas di sebelah pulau dan sekiranya berlaku kecemasan mengambil masa untuk ke hospital, namun rayuan ditolak.
“Jam (pukul) 5.15 petang sampai di rumah. Situasi trafik ambil masa lebih satu jam untuk sampai rumah,” tulisnya dalam kenanyaan itu yang setakat ini dikongsi lebih 3,600 pengguna Facebook.

Tambah Ramlee, kira-kira pukul 7 malam hari sama, pesakit mengadu kepada suaminya bahawa dia telah turun darah yang agak banyak sebelum bergegas ke Hospital Pulau Pinang (HPP) di George Town dekat sini.
“Dengan keadaan trafik yang sesak, (aplikasi) Waze beri anggaran masa 50 minit (ke HPP), manakala ke Hospital Seberang Jaya (HSJ) satu jam 20 minit. Tidak terduga pesakit bersalin di dalam kereta semasa menuju hospital.
“Situasi gawat si suami membawa isteri ke sebuah LEWEH Accident & Emergency. Keselamatan ibu dan bayi menjadi taruhan selain kos tidak dirancang di hospital swasta,” katanya.
Sementara itu, Pengarah Kesihatan Negeri Pulau Pinang, Dr. Ma’arof Sudin dalam satu kenyataan hari ini berkata, pihaknya akan menjalankan siasatan dalaman bagi menambahbaik penyampaian perkhidmatan kesihatan dan perubatan kepada semua lapisan masyarakat.
“Untuk makluman, HSJ mengesahkan pesakit telah mendapat rawatan hospital tersebut. Pemeriksaan mendapati pesakit mempunyai tanda-tanda kelahiran dalam peringkat awal dan beliau dibenarkan pulang dengan nasihat doktor.
“Pihak jabatan telah mengadakan perjumpaan bagi mendapatkan maklumat lanjut dari waris pesakit hari ini,” katanya.
Beliau berkata, orang awam dan pesakit yang mempunyai sebarang pertanyaan, aduan atau cadangan dipohon berhubung secara terus dengan pihak hospital berkenaan agar siasatan atau penambahbaikan dapat dilaksanakan segera. – K! ONLINE


Detik 12 malam tetap ditunggu pengunjung sekitar Bukit Bintang
Oleh ALWANI ZAFIRAH

31 Disember 2021, 11:09 pm
KUALA LUMPUR – Ambang Tahun Baharu 2022 di sini semakin dirasai dengan kehadiran ribuan pengunjung yang mula membanjiri kawasan sekitar Bukit Bintang sejak pukul 9 malam tadi walaupun dalam keadaan norma baharu.
Tinjauan Kosmo! mendapati, pengunjung hanya berkumpul dengan rakan mereka dalam kelompok yang kecil kurang daripada lima orang dan dilihat tertumpu di kawasan berhadapan sebuah pusat beli-belah berdekatan.
Warga kota semasa membanjiri di sekitar Jalan Bukit Bintang sempena Ambang Tahun Baru 2022 ketika tinjauan di sini hari ini. Foto oleh AMIR KHALID
Malah, ada juga pengunjung yang dilihat membawa keluarga masing-masing melihat keindahan sekitar ibu kota pada malam ini.
Selain itu, terdapat juga anggota polis yang bertugas memantau keadaan sekeliling serta melancarkan pergerakan lalu lintas di sekitar laluan Bukit Bintang. – K! ONLINE


600,000 peluang pekerjaan akan diwujudkan tahun depan – PM
Oleh EDDY AQMAL MOHAMED HAMIDI

31 Disember 2021, 9:33 pm
PUTRAJAYA – Tumpuan utama kerajaan pada tahun 2022 adalah untuk mewujudkan sekurang-kurangnya 600,000 peluang pekerjaan baharu di samping pemulihan segera sektor Perusahaan Mikro Kecil dan Sederahana (PMKS).
Perdana Menteri, Datuk Seri Ismail Sabri Yaakob berkata, langkah itu adalah seiring dengan usaha untuk merancakkan pemulihan ekonomi dengan pelaksanaan pelbagai inisiatif seperti yang telah diumumkan di dalam dokumen Rancangan Malaysia Ke 12 (RMK-12) dan Bajet 2022.
“Tahun 2022 juga adalah tahun untuk Malaysia kembali ke landasan bagi menetapkan pelan ekonomi negara jangka masa panjang. Beberapa tema mustahak perlu digerakkan pada tahun 2022 antaranya ialah pemerkasaan ekonomi digital sejajar dengan tuntutan realiti semasa.
“Atas kesedaran sama tentang perlunya mengadaptasi kepada keperluan kini dan masa depan, Malaysia juga telah memberikan komitmen bagi mencapai status “carbon neutral nation” pada tahun 2050,” katanya.
Beliau berkata demikian pada satu perutusan khas yang disiarkan secara langsung bersempena sambutan Tahun Baharu 2022 sebentar tadi.
Jelas beliau, transformasi ke arah ekonomi dan masyarakat yang cakna terhadap alam sekitar, sosial dan tadbir urus (ESG) memerlukan peralihan dalam pelbagai aspek pengurusan, pentadbiran dan kerangka minda dalam pembuatan dasar.

“Misalnya, dalam soal peluang pekerjaan yang bakal dijana, Malaysia perlu bersedia untuk mewujudkan satu ekosistem yang mampu menjana aktiviti-aktiviti dan pasaran pekerjaan yang selari dengan tuntutan dan keperluan ke arah ekonomi dan masyarakat yang mesra ESG.
“Ini merupakan antara inisiatif yang saya anggap penting mengambil inspirasi suara anak-anak muda Keluarga Malaysia untuk kita mewariskan sebuah negara lestari kepada generasi akan datang,” ujar beliau.
Tambah Ismail Sabri, sistem pendidikan sedia ada akan disesuaikan agar lebih menjurus kepada aspek ESG di mana kurikulum Pendidikan dan Latihan Teknikal dan Vokasional (TVET) khususnya perlu ditambah baik untuk memenuhi keperluan pekerjaan masa hadapan itu.
“Aspirasi ESG ini juga memerlukan keberanian pihak kerajaan untuk mewujudkan rangka dasar dan insentif yang lebih kondusif, sehubungan itu, insentif yang membuktikan kerajaan komited dengan agenda ini ialah pengecualian sepenuhnya ke atas duti import, duti eksais, cukai jualan malahan cukai jalan bagi kenderaan elektrik (EV).
“Kerajaan juga sedar, dalam mencapai matlamat ini, ekosistem sokongan seperti infrastruktur bagi kenderaan elektrik perlu dibangunkan dan dipertingkatkan seperti di negara maju,” jelas beliau.- K! ONLINE


Mangsa banjir tidak perlu usik wang KWSP- PM
Oleh EDDY AQMAL MOHAMED HAMIDI

31 Disember 2021, 9:25 pm
PUTRAJAYA – Setiap Ketua Isi Rumah (KIR) yang terkesan akibat bencana banjir di beberapa kawasan di seluruh negara baru-baru ini layak menerima pemberian tunai mencecah sehingga RM10,000 dalam usaha kerajaan untuk meringankan bebanan mereka.
Perdana Menteri, Datuk Seri Ismail Sabri Yaakob berkata, pemberian tunai tersebut merupakan usaha kerajaan untuk mengurangkan bebanan rakyat tanpa perlu mengeluarkan wang Kumpulan Wang Simpanan Pekerja (KWSP) mereka.
“Menerusi usaha ini (pemberian tunai), pencarum boleh mengekalkan simpanan mereka dan menikmati dividen tahunan sekitar 5 peratus sekaligus mampu merancang masa depan selepas bersara.
“Saya merakamkan ucapan takziah kepada keluarga mangsa dan mendoakan mereka tabah menghadapi ujian ini. Kerajaan sedar kehidupan mangsa banjir pada beberapa bulan mendatang adalah amat mencabar dan amat memerlukan sokongan penuh untuk bangkit semula,” katanya.
Beliau berkata demikian pada satu perutusan khas yang disiarkan secara langsung bersempena sambutan Tahun Baharu 2022 malam tadi.
Jelas beliau, dalam usaha untuk meringankan beban mangsa yang terkesan akibat banjir, bantuan-bantuan yang bakal disalurkan akan ditambah baik agar lebih menyeluruh dan dapat segera disampaikan kepada mereka yang memerlukan.

Antara bantuan tunai disediakan untuk rakyat Malaysia yang terkesan akibat banjir adalah Bantuan Wang Ihsan (BWI) sebanyak RM1,000 kepada setiap KIR dan baucar tunai RM500 bagi pembelian barangan elektrik bagi setiap keluarga mangsa banjir yang terkesan
Tambah Ismail Sabri, bagi pemilik kenderaan jenis Perodua dan Proton yang terkesan, syarikat berkenaan menawarkan pengecualian bayaran perkhidmatan tundaan dan upah baik pulih disamping diskaun 50 peratus ke atas alat ganti.
“Syarikat lain pula akan menyediakan perkhidmatan tundaan secara percuma dan diskaun sekurang-kurangnya 25 peratus ke atas alat ganti dan upah baik pulih di pusat servis yang berdaftar.
“Bagi pemilik kenderaan yang rosak akibat banjir pula kerajaan turut menyediakan baucar tunai RM1,000 bagi tujuan pembaikan atau pembelian semua kenderaan yang terkesan termasuk lori, kereta, motosikal dan lain-lain bermula pada Januari tahun hadapan,” ujar beliau.
Kerajaan turut menyalurkan bantuan sehingga RM5,000 untuk membaiki rumah yang mengalami kerosakan tidak serius dan akan membaik pulih rumah mangsa yang rosak serius dengan kos sehingga RM15,000.
“Bagi kediaman yang musnah dan tidak boleh diduduki pula sebanyak RM56,000 akan dibantu oleh kerajaan bagi tujuan pembinaan unit rumah baru selain RM2,500 bagi pembelian barangan keperluan mengikut kesesuaian,” katanya. -K! ONLINE


Kucing peliharaan gemar makan malam, bersenam bersama
Oleh KOSMO!

31 Disember 2021, 8:00 pm
JAKARTA – Seekor kucing di Indonesia menjadi sensasi internet selepas pemiliknya memuat naik klip video dan foto yang menunjukkan aksinya makan bersama di meja makan serta menaiki mesin larian setempat atau ‘treadmill’, lapor laman berita Suara.com semalam.
Perkongsian yang dimuat naik menerusi akaun Twitter @heybogosipeo itu menunjukkan kucing bernama Hazelnut itu duduk bersama di atas kerusi di meja makan bersama anggota keluarga yang lain.
“Setiap kali makan malam, kucing saya akan turut serta dan duduk di kerusi seperti ini.
“Kadangkala saya hairan adakah ia memang seekor kucing atau bukan,” demikian kenyataan dimuat naik bersama ciapan itu.
Bahkan, wanita itu juga berkongsi bahawa Hazelnut tidak suka makan ikan selain turut enggan mencium bau ikan.
Dia juga turut memuat naik video yang menunjukkan kucing itu berjalan di atas sebuah ‘treadmill’ yang membuatkan netizen terhibur.

“Kucing amat mendalami peranan sebagai majikan,” demikian komen seorang netizen.
“Kucing dengan adab di meja makan,” komen seorang netizen lain. – AGENSI


2,000 pelanggan bank di Britain tersilap terima wang dua kali ganda
Oleh KOSMO!

31 Disember 2021, 7:30 pm
LONDON – Bank Santander di Britain memaklumkan bahawa kira-kira 2,000 pelanggan telah menerima bayaran dua kali ganda pada Hari Krismas lalu secara tidak sengaja dengan jumlah keseluruhan sebanyak AS$175 juta (RM730.63 juta), lapor agensi berita United Press International (UPI) semalam.
Bank itu berkata, wang tersebut dipindahkan menerusi 75,000 transaksi melibatkan kira-kira 2,000 pelanggan korporat dan komersial disebabkan kesilapan teknikal.
“Kami memohon maaf kerana isu teknikal, beberapa pembayaran daripada pelanggan korporat kami telah disalah masuk dan digandakan kepada akaun penerima,’’ kata bank itu dalam satu kenyataan.
Bank Santander yang dimiliki oleh sebuah bank Sepanyol, Banco Santander berkata, masalah teknikal itu berkaitan dengan ralat penjadualan yang telah dikenal pasti dan diperbetulkan dengan segera. – AGENSI


PM sertai ribuan jemaah doa kesejahteraan Malaysia
Oleh AMREE AHMAD

31 Disember 2021, 8:38 pm
PUTRAJAYA – Perdana Menteri, Datuk Seri Ismail Sabri Yaakob hari ini turut serta bersama ribuan jemaah Masjid Putra di sini mendoakan kesejahteraan Malaysia bersempena Tahun Baharu 2022.
Beliau yang hadir pada pukul 6.45 petang tadi turut menyempurnakan Majlis Solat Hajat dan Malaysia Berzikir Ambang 2022 setelah selesai solat fardu maghrib secara berjemaah.
Acara solat dipimpin oleh Imam Besar Masjid Putra, Salahuddin Ghozali manakala alunan bacaan zikir munajat pula diterajui ketua kumpulan nasyid terkenal Hijjaz, Munif Ahmad.
Program selama sejam itu berakhir dengan lantunan doa munajat yang penuh syahdu diketuai oleh Yang Dipertua Yayasan Dakwah Islamiah Malaysia (Yadim), Nasruddin Hassan.
Majlis penutup tahun 2021 itu dianjurkan bersama Jabatan Kemajuan Islam Malaysia (Jakim) dan Yadim bagi menggantikan sambutan Ambang Tahun Baharu 2022 lewat malam ini.
Turut hadir ialah Ketua Setiausaha Negara, Tan Sri Mohd. Zuki Ali; Ketua Pengarah Majlis Keselamatan Negara, Datuk Rodzi Md. Saad dan anggota jemaah menteri beragama Islam.-K! ONLINE


Bomba patahkan cubaan bunuh diri wanita kecewa
Oleh ASLIZA MUSA

31 Disember 2021, 8:41 pm
TANJUNG MALIM – Cubaan seorang wanita untuk membunuh diri ekoran tertekan cinta terhalang, gagal selepas dia berjaya dipujuk anggota bomba di sini petang tadi.
Kejadian di tingkat satu bangunan rumah kedai di Taman Bernam itu disedari orang awam yang menghubungi talian 999.
Ketua Balai Bomba dan Penyelamat (BBP) Tanjung Malim, Mohd. Zairul Fahmi Mohd. Nazari berkata, lapan anggota dihantar ke lokasi kejadian selepas menerima panggilan kecemasan pada pukul 2.20 petang.
Katanya, setibanya di lokasi, didapati seorang wanita berusia 20 tahun sedang duduk di bahagian kaki lima rumahnya di tingkat satu bangunan rumah kedai sambil menangis.
“Pihak bomba masuk ke rumah wanita itu dan keluar melalui tingkap di biliknya bagi memujuk mangsa yang mengambil masa kira-kira setengah jam.
“Mangsa yang berjaya ditenangkan dibawa masuk ke dalam rumah dalam keadaan selamat. Difahamkan, tindakan mangsa berpunca akibat percintaannya dihalang keluarga,” katanya ketika dihubungi di sini hari ini.

Menurut beliau, sebagai langkah berjaga-jaga, bomba turut merentang kain di tingkat bawah bangunan bagi mengelakkan kejadian tidak diingini.-K! ONLINE


Lelaki tempah Uber ketika mabuk terkejut terima bil RM585
Oleh KOSMO!

31 Disember 2021, 8:30 pm
LONDON – Seorang lelaki dari Manchester yang menempah perkhidmatan ‘e-hailing’ Uber untuk pulang ke rumah selepas keluar berparti bersama rakan-rakannya terkejut apabila menerima bil bernilai £104 (RM585) meskipun pada jarak hanya 19 kilometer (km), lapor akhbar Mirror UK semalam.
Sam George, 21, yang keluar bersama rakan-rakannya telah menempah perkhidmatan itu untuk pulang ke rumah.
Perjalanan itu yang berhenti dua kali sebelum menuju ke Crumpsall hanya mengambil masa kurang dari setengah jam dengan jarak sejauh 19 km.
Tangkap layar caj Uber yang diterima George. – Manchester Evening News
George berkata, perjalanan sama selalunya hanya berharga £25 (RM140.86), namun caj yang dikenakan kepadanya adalah empat kali ganda lebih tinggi berbanding biasa.
Sebelum menempah Uber, George bersama rakan-rakannya cuba menghubungi syarikat teksi lain untuk pulang namun gagal.
“Ia adalah tidak wajar, bagaimana satu perjalanan kurang 30 minit menelan belanja lebih £100?,” soalnya.

George turut menambah walaupun berada di bawah pengaruh alkohol, dia masih sedar dan tidak akan membuat tempahan itu pada harga yang tinggi.
Syarikat Uber bagaimanapun mengatakan bahawa semua caj perjalanan sudah dikira dan pelanggan akan diberikan harga caj sebelum menerima tempahan. – AGENSI


Usaha kerajaan memulih, menstrukturkan ekonomi membuahkan hasil-PM
Oleh EDDY AQMAL MOHAMED HAMIDI

31 Disember 2021, 9:28 pm
PUTRAJAYA – Usaha kerajaan untuk memulih dan menstrukturkan semula ekonomi negara telah membuahkan hasil dengan pencapaian positif beberapa indikator-indikator utama ekonomi makro dan rakyat.
Perdana Menteri, Datuk Seri Ismail Sabri Yaakob berkata, buat pertama kali, jumlah perdagangan negara mencecah RM2 trillion selepas berkembang 24.6 peratus bagi tempoh Januari hingga November 2021 berbanding tempoh sama tahun lalu.
“Keluaran Dalam Negeri Kasar (KDNK) Malaysia turut meningkat sebanyak 3.0 peratus dalam tempoh sembilan bulan pertama 2021.
“Sebagai indikator kepada kerancakan ekonomi di peringkat kepenggunaan, nilai jualan perdagangan borong dan runcit juga merekodkan peningkatan sebanyak 5.4 peratus kepada RM116.4 bilion pada Oktober 2021,” katanya.
Beliau berkata demikian pada satu perutusan khas yang disiarkan secara langsung bersempena sambutan Tahun Baharu 2022 sebentar tadi.
Menurut beliau, Malaysia mencatatkan perkembangan positif RM12.8 bilion pelaburan langsung asing (FDI) bersih pada suku ketiga 2021 berbanding RM8.2 bilion pada suku kedua dengan peningkatan sebanyak 56 peratus.

“Ini menjadikan jumlah FDI bersih bagi tempoh sembilan bulan pertama tahun ini sebanyak lebih RM30 bilion.
“Saya yakin, dengan momentum pertumbuhan ekonomi negara dijangka berterusan pada tahun 2022 dengan kadar pertumbuhan KDNK yang diunjurkan berkembang antara 5.5 peratus hingga 6.5 peratus,” katanya.
Dalam pada itu, beliau turut memaklumkan bahawa kadar pengangguran dalam kalangan rakyat Malaysia dilihat beransur pulih apabila merekodkan sebanyak 4.3 peratus pada Oktober lalu berbanding kemuncak 5.3 peratus pada Mei 2020.
“Angka terbaru itu juga adalah lebih rendah jika dibandingkan dengan dua bulan sebelumnya,” ujar beliau.- K! ONLINE


11 daerah di 5 negeri masih terjejas banjir – NADMA
Oleh MOHD. HUSNI MOHD. NOOR

31 Disember 2021, 7:17 pm
PUTRAJAYA – Sebanyak 11 buah daerah di negeri Kelantan, Pahang, Melaka, Negeri Sembilan dan Selangor masih terjejas akibat banjir dengan 4,614 mangsa masih berlindung di pusat pemindahan sementara (PPS).
Agensi Pengurusan Bencana Negara (NADMA) menerusi kenyataan hari ini berkata, sejumlah 720 buah PPS telah ditutup di mana 111,752 mangsa daripada 30,720 ketua isi rumah (KIR) telah pulang ke rumah masing-masing.
Menurutnya, sehingga pukul 2 petang tadi, operasi banjir seluruh negara melibatkan keanggotaan 42,265 orang anggota agensi responder dengan 1,843 gabungan aset pelbagai agensi.
“Jabatan Kebajikan Masyarakat (JKM) telah mengedarkan 472,340 pek makanan berbungkus termasuk keperluan asas kepada mangsa-mangsa yang terkesan banjir, “katanya.
Katanya, Jabatan Mineral dan Geosains (JMG) pula melaporkan tujuh pertambahan kejadian tanah runtuh direkodkan menjadikan jumlah keseluruhan sebanyak 133 kejadian melibatkan negeri Selangor (55), Kuala Lumpur (8), Negeri Sembilan (17), Melaka (1), Terengganu (3), Pahang (42), dan Sarawak (6).-K! ONLINE


Dua kereta remuk ditimpa pokok tumbang
31 Disember 2021, 8:06 pm
KUALA LUMPUR – Dua buah kereta rosak teruk akibat ditimpa pokok tumbang berhadapan Masjid Usamah Bin Zaid, Jalan 2/27A, Wangsa Maju, dekat sini petang tadi.
Insiden itu berlaku selepas hujan dan angin kuat yang melanda kawasan berkenaan sekitar pukul 2 petang.
Komander Operasi Kanan, Pegawai Bomba Kanan (PBK) II Nor Saiful Ibrahim berkata, Pusat Gerakan Operasi Kuala Lumpur menerima panggilan kecemasan pada pukul 4.45 petang.
“Seramai lapan anggota dari Balai Bomba dan Penyelamat (BBP) Wangsa Maju dikejarkan ke lokasi.
“Setibanya petugas di lokasi didapati berlaku kejadian pokok tumbang dan telah menghempap dua buah kereta iaitu Honda Civic dan Perodua Myvi menyebabkan kedua-duanya rosak dan remuk,” ujarnya dalam kenyataan sebentar tadi.
Menurutnya, petugas bertindak memotong dan mengalihkan pokok berkenaan dengan bantuan petugas Dewan Bandaraya Kuala Lumpur (DBKL).

“Kejadian tersebut tidak melibatkan mangsa dan operasi tamat sepenuhnya pada pukul 6.20 petang,” ujarnya. – K! ONLINE


444 kes Covid-19 libatkan mangsa banjir
Oleh SITI A'ISYAH SUKAIMI

31 Disember 2021, 7:35 pm
PUTRAJAYA – Sehingga pukul 3 petang tadi, sebanyak 444 kes positif Covid-19 dikesan dalam kalangan mangsa banjir dengan dua daripadanya merupakan kes baharu dilaporkan hari ini.
Ketua Pengarah Kesihatan, Tan Sri Dr. Noor Hisham Abdullah berkata, dalam masa sama, jumlah keseluruhan kes positif Covid-19 dilaporkan di Pusat Perpindahan Sementara (PPS) pula adalah sebanyak 15 kes serta tiada kes baharu dilaporkan.
“Selain itu, jumlah kluster Covid-19 di PPS kekal satu kluster dengan tiada pertambahan kluster baharu hari ini,” katanya dalam satu kenyataan di sini hari ini.
Tambah beliau, sebanyak empat kes penyakit berjangkit dilaporkan dalam kalangan mangsa banjir melibatkan jangkitan saluran pernafasan akut iaitu tiga kes semasa yang menyumbang kepada 1,185 kes kumulatif dan penyakit kulit iaitu satu kes semasa dengan 1,708 kes kumulatif.
Katanya lagi, sebanyak 57 PPS masih beroperasi di Pahang (32), Kelantan (17), Selangor (4), Terengganu (3) dan Negeri Sembilan (1) dengan jumlah mangsa banjir terjejas seramai 4,520 orang. -K! ONLINE


Banjir : Jumlah mangsa banjir tiga daerah di Kelantan menurun
Oleh YATIMIN ABDULLAH

31 Disember 2021, 7:10 pm
KOTA BHARU – Situasi banjir gelombang kedua yang sedang melanda di tiga daerah di negeri ini iaitu Jeli, Kuala Krai dan Tanah Merah beransur pulih meskipun cuaca ketika ini tidak menentu.
Aplikasi InfoBencanaJKM pada pukul 6.30 petang tadi melaporkan, mangsa banjir semakin berkurangan iaitu seramai 1,513 orang mangsa banjir pagi tadi kepada 1,070 orang petang ini.
Jeli menjadi daerah tertinggi setakat ini yang terjejas banjir apabila seramai 195 mangsa telah ditempatkan di tujuh pusat pemindahan sementara (PPS).
Bagaimanapun, Kuala Krai menunjukkan pertambahan mangsa iaitu 263 orang berbanding 228 pagi tadi dan Tanah Merah dengan 12 mangsa.
Sementara itu, kerajaan negeri menerusi portal ebanjir.kelantan.gov.my melaporkan, dua sungai di Kelantan sudah melepasi paras bahaya iaitu Sungai Galas di Dabong Kuala Krai dengan 39.84 meter dan Tanggai Krai setinggi 25.73 meter manakala Sungai Golok di Jenob Tanah Merah kembali berada tahap amaran.-K! ONLINE


Peralihan Fasa 4 PPN di Kelantan bukan tiket langgar SOP
Oleh YATIMIN ABDULLAH

31 Disember 2021, 6:48 pm
JELI – Peralihan daripada Fasa 3 kepada Fasa 4 Pelan Pemulihan Negara (PPN) di Kelantan bermula Isnin depan bukan tiket buat rakyat negeri ini untuk tidak mengikut segala prosedur operasi standard (SOP) yang telah ditetapkan sebelum ini.
Menteri Besar Kelantan, Datuk Ahmad Yakob berkata, kebimbangan itu berasas kerana masih terdapat jangkitan Covid-19 di Kelantan ditambah pula dengan situasi penularan varian Omicron ketika ini.
“Varian Omicron ini cepat tersebar. Jadi SOP perlu terus dipatuhi dengan sebaik mungkin dalam usaha kita memutuskan rantaian jangkitan Covid-19.
“Apa yang berlaku ini (Covid-19) adalah daripada Yang Maha Esa. Sebagai hamba, kita perlu dihadapi dengan sabar,” katanya kepada pemberita semasa turun padang meninjau situasi terkini banjir dan menyampaikan bantuan kepada mangsa yang terjejas di Masjid At-Taqwa Kampung Lakota di sini hari ini.
Terdahulu, Menteri Kanan Pertahanan, Datuk Seri Hishammuddin Tun Hussein dalam satu kenyataan berkata, kerajaan bersetuju membenarkan dua buah negeri lagi iaitu Sarawak dan Kelantan beralih daripada Fasa 3 ke Fasa 4 PPN bermula 3 Januari ini.-K! ONLINE


[VIDEO] Kakak buat adik jadi ‘biru’
Oleh KOSMO!

31 Disember 2021, 7:05 pm
PETALING JAYA – Kerenah anak-anak ketika mereka kecil akan menjadi pengalaman yang sangat berharga bagi sesiapa yang bergelar ibu bapa.
Celoteh mereka sering sahaja mengembirakan kita, walaupun penat dengan tingkah laku anak-anak, namun tetap menjadi keseronokan bagi ibu bapa.
Terkini, satu klip video di media sosial menyaksikan dua kanak-kanak yang sedang bermain bersama menimbulkan amarah ibunya.
Menerusi video tersebut, seorang ibu keliru antara mahu marah atau tidak terhadap celoteh anak-anaknya apabila mendapati di adik bertukar menjadi biru.
“Ni apa dah jadi dengan adik ni kakak, pandai ye tak buat dekat diri sendiri buat dekat adik.
“Pergi mandi, dah bertukar biru dah adik ni. Pergi tengok cermin kenapa jadi macam ni,” ujar ibu tersebut.

Rata-rata orang ramai juga geli hati melihat telatah dua beradik tersebut dan menganggap tingkah laku tersebut merupakan cara perkembangan yang sihat.
“Lucu la adik dua orang ni, nasib maknya tak jadi hijau. Semoga membesar dengan sihat dan pandai ye dik,” jelas Asmahoney.
“Kalau aku pun tak tahu nak marah ke nak gelak. Telatah anak masa kecil. Nanti dah besar semua ini akan jadi kenangan yang paling indah,” kata Norizan Zakaria.


Wabak selesema burung ‘dahsyat’ landa Eropah
Oleh KOSMO!

31 Disember 2021, 7:00 pm
BERLIN – Pegawai kesihatan Jerman memaklumkan bahawa negara-negara Eropah kini berdepan dengan wabak selesema burung dahsyat yang telah menjejaskan burung-burung liar dan ternakan ketika penduduk bergelut dengan pandemik Covid-19, lapor agensi berita United Press International (UPI) semalam.
Institut Penyelidikan Persekutuan Jerman untuk Kesihatan Haiwan, Institut Friedrich Loeffler berkata, beberapa kes telah ditemui di Kanada, merentasi Eropah, dan terus ke India dan Asia Timur.
“Kita sedang mengalami penularan wabak selesema burung paling dahsyat yang pernah berlaku di Jerman dan Eropah yang dilihat tidak berpenghujung.
“Negara-negara yang terjejas termasuk dari Finland ke Kepulauan Faroe, Ireland dan dari Rusia ke Portugal,’’ kata institut itu kepada saluran berita Jerman, Deutsche Presse-Agentur (DPA).
Pusat Pencegahan dan Kawalan Penyakit Eropah (ECDC) pada 22 Disember lalu melaporkan sebanyak 867 kes virus influenza burung yang sangat patogenik telah dikesan di 27 negara Kesatuan Eropah (EU) dan Britain, yang telah meningkat sejak Oktober lalu.
“Peningkatan berterusan melibatkan virus selsema burung atau HPAI pada burung bermigrasi dan burung-burung liar akan meningkatkan risiko kepada industri ternakan di Eropah untuk beberapa bulan akan datang,” jelas laporan tersebut. – AGENSI


George Town mula sesak sambut Tahun Baharu
Oleh NOOR HASLIZA NUSI

31 Disember 2021, 7:02 pm
GEORGE TOWN – Laluan menghala ke pusat bandar raya ini mula sesak dengan kenderaan luar termasuk penduduk tempatan yang mahu menikmati cuti Tahun Baharu 2022 esok.
Kesesakan berlaku sejak pukul 4 petang tadi dari Lebuh Raya Tun Dr. Lim Choong Eu di Jelutong menghala ke Lebuh Megazine dan Weld Quay sehingga ke Padang Kota Lama.
Seorang pengunjung dari Kuala Lumpur, Aishah Rahman, 39, berkata, dia terpaksa menempuh kesesakan jalan raya dari Jelutong hampir 45 minit biarpun kurang tiga kilometer ke menuju pusat bandar.
Menurutnya, dia sudah menjangkakan berlaku kesesakan beberapa laluan utama di negeri ini berikutan cuti umum sambutan Tahun Baharu esok.
“Kami sudah merancang sebulan lalu untuk bercuti ke Pulau Mutiara dan menikmati tempat percutian menarik serta makanan popular nasi kandar di negeri ini.
“Terpaksa juga tempuh kesesakan untuk sampai ke lokasi penginapan berdekatan Kompleks Tun Abdul Razak (Komtar) dan Kompleks Chowrasta. Kami harap tidak berlaku kesesakan luar biasa sepanjang percutian selama tiga hari di sini,” katanya di sini.- K! ONLINE


Jadi vokalis baharu Search, Denden Gonjalez ganti Amy
Oleh HANISAH SELAMAT

31 Disember 2021, 6:30 pm
KUALA LUMPUR – Tiada lagi teka-teki, penyanyi dari Indonesia, Denden Gonjalez, 38, yang popular dalam YouTube dipilih sebagai vokalis baharu kumpulan rock legenda, Search menggantikan posisi yang ditinggalkan Amy.
Pemain gitarnya, Noordin Mohd. Taib berkata, reputasi, kemampuan membawakan lagu bernada tinggi selain pengalaman bekerja dengan ramai penghibur di negara itu menjadi faktor untuk Search menyambar Denden.
“Search memilih Denden disebabkan suaranya yang mantap apabila mampu menyanyikan lagu bernada tinggi sekali gus bertepatan dengan repertoir kumpulan ini.
“Dari segi kredibiliti, dia tidak asing dalam senario industri muzik Indonesia kerana popular dalam YouTube membawakan lagu ‘cover version’ sejak lima tahun lalu. Kami juga menemui bakat dari Bandung ini dalam YouTube.
“Denden pernah berkolaborasi dengan Inka Christie dan Judika. Malah paling menyerlah adalah aksinya dalam program The Voice Bulgaria 2021 apabila dia memukau juri ketika menyanyikan lagu She’s Gone nyanyian asal Steelheart.
“Bagi kami, usia 38 tahun adalah waktu puncak kegemilangan ditambah tenaga muda dimilikinya untuk memperkukuhkan lagi jenama Search terutama di Indonesia,” katanya pada majlis khas, hari ini.

Majlis pengumuman yang berlangsung di Kompleks Wilayah Kuala Lumpur sebentar tadi diadakan serentak dengan pelancaran pembukaan kedai barangan Search Rock Station.
Pada acara sama, kumpulan yang ditubuhkan pada 1981 itu turut mengumumkan pemuzik berpengalaman luas iaitu Yan sebagai pemain bass mereka.
Yan atau nama sebenarnya, Amran Marsiman bukan asing kepada Search kerana pernah menganggotai kumpulan itu menerusi album pertama, Cinta Buatan Malaysia pada 1985.
Selain itu, Yan juga bersama Search dalam pembikinan album Rampage, Double Trouble yang juga projek kolaborasi bersama Wings serta Search 10 Tahun.
“Yan memang serasi dengan Search. Dia sudah bermain dalam banyak konsert Search termasuk ketika Search membuat persembahan di New Music Seminar di New York, Amerika Syarikat pada 1991,” katanya.
Selain Noordin dan Kid, Search mengekalkan Pae sebagai pemain dram yang sebelum ini menggantikan Allahyarham Yazit Ahmad ketika dia mengalami masalah kesihatan beberapa tahun lalu.
Mengenai pembukaan kedai Search Rock Station yang mula beroperasi hari ini, Noordin berkata, premis tersebut menjual barangan cenderahati rasmi Search seperti t-shirt, kasut, topi serta peralatan muzik.
“Di sini juga menjual alat muzik seperti gitar serta menawarkan proses jual beli gitar di situ. Ada juga gitar milik saya dan Kid yang diletakkan di situ sebagai pameran,” katanya yang turut melancarkan laman web rasmi www.fenomenasearch.com.
Terdahulu, vokalis asal Search, Amy meninggalkan kumpulan itu pada Mac tahun lalu dan ‘disertai’ pula Nasir Daud yang bergabung dengan vokalis berkenaan bersama dua lagi bekas anggota iaitu Hillary Ang dan Man Kidal sebagai satu lagi Search.
Kontroversi membabitkan kumpulan yang terbahagi kepada dua itu tercetus sejak tahun lalu. – K! ONLINE


Gadis jelita 19 tahun miliki dua stesen minyak
Oleh KOSMO!

31 Disember 2021, 6:45 pm
JAKARTA – Seorang remaja perempuan berusia 19 tahun menjadi tumpuan netizen di Indonesia gara-gara berkongsi kisahnya yang memiliki dua buah stesen minyak pada usia muda, lapor portal berita Wolipop hari ini.
Kisah itu dikongsi oleh remaja bernama Sascha Zahra menerusi akaun TikTok miliknya, @cattybooxiu.
Sascha mengakui bahawa dia kini sedang berada di semester ketiga pengajiannya.
“Adakah anda percaya bahawa stesen minyak Pertashop ini yang berada di Ciledug, Banten milik saya? Saya merupakan pelajar semester ketiga. Saya menyimpan duit poket dan tidak membeli baju atau keluar berbelanja.
“Anda tahu modal saya membuka dua buah stesen minyak tadi berapa? Bermula daripada 1 juta rupiah (RM293.12),’’ jelasnya menerusi video di TikTok.
Tambah Sascha, sekiranya seseorang ingin membangunkan stesen minyak tersebut, kebiasaannya, modal yang diperlukan adalah beratus-ratus juta rupiah.

“Saya menjalankan usaha sama dengan pelabur lain untuk membuka Pertashop ini,” katanya.
Video itu menjadi tular dengan ramai netizen membanjiri ruangan komen.
“Dia kongsikan cara melabur dan bercakap tentang latar belakang kewangannya. Ini adalah maklumat yang sangat berguna. Terutamanya untuk kita yang ingin mula melabur,’’ tulis seorang netizen. – Agensi


KPM umum keperluan hadir ke sekolah secara penggiliran atau sepenuhnya
Oleh EDDY AQMAL MOHAMED HAMIDI

31 Disember 2021, 6:53 pm
PUTRAJAYA – Murid kelas peralihan, pelajar tingkatan 4, 5 dan 6, prauniversiti, International Baccalaureate Diploma Programme (IBDP) serta kelas peperiksaan antarabangsa yang setara tidak perlu hadir ke sekolah secara penggiliran bagi sesi Persekolahan Penggal 3, 2021/2022.
Kementerian Pelajaran Malaysia (KPM) berkata, kumpulan berkenaan boleh hadir ke sekolah bermula 9 dan 10 Januari ini tanpa penggiliran sekiranya kadar vaksinasi lengkap dalam kalangan kumpulan murid tersebut di institusi berkenaan telah mencapai 90 peratus atau lebih.
“Pengoperasian institusi pendidikan yang belum mencapai kadar vaksinasi lengkap 90 peratus atau lebih bagaimanapun akan kekal beroperasi secara penggiliran dan KPM akan mengeluarkan senarai institusi yang belum mencapai kadar vaksinasi lengkap 90 peratus pada setiap Rabu.
“Institusi pendidikan yang telah mencapai kadar vaksinasi lengkap 90 peratus akan dikeluarkan daripada senarai tersebut serta boleh mula beroperasi pada hari Ahad atau Isnin minggu berikutnya tanpa penggiliran,” katanya dalam satu kenyataan hari ini.
Ketetapan berkenaan juga adalah melibatkan pelajar yang belajar di sekolah berasrama sepenuhnya manakala bagi pelajar tingkatan 1, 2, dan 3 di sekolah berasrama sepenuhnya perlu mengikuti pengajaran dan pembelajaran di rumah (PdPR).
Menurut kenyataan itu, kehadiran bagi murid Tingkatan 1, 2 dan 3 bagaimanapun adalah secara penggiliran dan semua ketetapan itu terpakai kepada murid sekolah swasta dan antarabangsa yang setara dengan sekolah menengah KPM.

“Bagi Murid berkeperluan khas (MBK) di Sekolah Kebangsaan Pendidikan Khas (SKPK) dan Program Pendidikan Khas Integrasi (PPKI), prasekolah, Tahun 1, 2 dan 6 serta semua murid bawah
program Rancangan Makanan Tambahan (RMT) pula, kehadiran adalah tanpa penggiliran.
“Manakala murid tahun 3, 4 dan 5 pula perlu hadir ke sekolah secara penggiliran yang mana ketetapan ini turut terpakai kepada murid sekolah swasta dan antarabangsa yang setara dengan sekolah rendah KPM,” ujarnya.
Tambah KPM, bagi sekolah yang enrolmen kurang daripada 300 murid, seperti sekolah harian, swasta termasuk sekolah ekspatriat, mereka boleh beroperasi sepenuhnya dengan kehadiran secara bersemuka tanpa penggiliran.
“Namun bagi sekolah ekspatriat yang enrolmen melebihi 300 murid, permohonan boleh dikemukakan kepada KPM untuk berioperasi sepenuhnya yang akan dinilai dahulu oleh KPM sebelum kelulusan diberikan.
“Pengoperasian Kolej Vokasional bagi murid Sijil Vokasional Malaysia, Sijil Kemahiran Malaysia, Sistem Latihan Dual Nasional dan Diploma Vokasional Malaysia pula adalah secara bersemuka tanpa penggiliran mulai 9 Januari 2022,” katanya.
Mengulas lanjut, KPM berkata, bagi pengoperasian kolej matrikulasi (KM), pengajaran dan pembelajaran secara bersemuka akan bermula pada 9 Januari 2022 untuk Program Matrikulasi Sistem Dua Semester dan Program Matrikulasi Sistem Empat Semester.
“Bagi Institut Pendidikan Guru (IPG) pula, semua program pengajian akan memulakan kuliah secara bersemuka mulai 6 Februari 2022, mengikut kalendar akademik yang sedang berkuat kuasa dan Murid KM juga IPG yang telah menerima vaksin lengkap sahaja dibenarkan kembali ke kolej atau kampus.
“KPM juga akan terus memantau dan mengemas kini senarai institusi pendidikan yang terkesan dengan banjir atau dijadikan Pusat Pemindahan Sementara (PPS). Maklumat lanjut mengenai pengoperasian institusi terlibat akan dimaklumkan pada 3 Januari 2022, setelah mengambil kira kesediaan untuk beroperasi,” jelas kenyataan itu. – K! ONLINE


Redah banjir, selamatkan tiga ahli keluarga sakit kronik
Oleh ROSALWANI CHE SOH

31 Disember 2021, 6:57 pm
JELI – Seorang ibu tunggal tetap memikirkan keadaan ibunya yang sudah nyanyuk dan adik perempuan yang menghidap barah payu dara semasa rumah mereka di Kampung Ayer Lanas di sini dinaiki air malam semalam.
Dalam kejadian kira-kira pukul 2 pagi itu, Zizah Ahmad, 70, meredah air paras pinggang bersama ibunya, Bidah Konok, 92, dan adiknya, Halimah Ahmad, 59, bersama suami, Anwar Hussin yang menghidap angin ahmar.
Menurut Zizah, dia perlu memikirkan keadaan tiga ahli keluarganya yang sakit kronik kerana bimbang mereka terkorban dalam banjir meskipun melaluinya hampir setiap tahun.
Katanya, saya terus mengeluarkan mereka bertiga sebelum terus pergi ke pemindahan sementara (PPS) Sekolah Menengah Kebangsaan (SMK) Ayer Lanas di sini yang terletak kira-kira 500 meter dari rumah.
“Saya memang tidak lena tidur pada malam itu sebelum melihat air mula memasuki rumah kami. Saya terus mengeluarkan ibu, adik dan adik ipar agar dapat menyelamatkan mereka terlebih dahulu.
“Air masuk ke kawasan rumah amat cepat selepas paras air di sungai berhampiran meningkat ketika itu. Nasib baik PPS terletak tidak jauh dari rumah kami,” katanya ketika ditemui pemberita di PPS SMK Ayer Lanas di sini hari ini.

Menurut Zizah, rumah yang menjadi tempat tinggal mereka sekeluarga merupakan rumah pusaka dan melalui situasi banjir hampir setiap tahun.-K! ONLINE


‘Keluarga albino’ terima rekod dunia
Oleh KOSMO!

31 Disember 2021, 6:30 pm
LONDON – Sebuah keluarga di Britain menerima rekod dunia Guinness World Records bagi kategori adik beradik albino paling ramai selepas enam beradik dalam keluarga itu menghidap keadaan kelainan genetik tersebut, lapor agensi berita United Press International semalam.
Naseem Akhtar, Ghulam Ali, Haider Ali, Muqadas Bibi, Musarat Begum dan Mohammed Rafi menerima gelaran tersebut selepas badan rekod dunia itu mengesahkan keenam-enam mereka dilahirkan dalam keadaan menghidap albino.
Albino merupakan keadaan genetik yang menyebabkan kulit, rambut dan iris mata kekurangan pigmen.
Menurut Naseem Akhtar, dia memutuskan untuk memohon rekod tersebut bagi meraikan keluarga itu yang bersatu semula selepas beberapa bulan terpisah semasa pandemik Covid-19.
“Lama kelamaan, saya kini mula menyukai keadaan saya kerana ia menjadikan saya sangat unik.
“Menjadi orang Asia berkulit putih telah memberikan saya pandangan unik mengenai kehidupan, masyarakat dan kemanusiaan,” katanya.

Kedua-dua ibu bapa mereka juga merupakan penghidap albino. – AGENSI


Aksi buang tahi cicak Rina Harun tular ke Thailand
Oleh KOSMO!

31 Disember 2021, 6:13 pm
PETALING JAYA – Kerja membersih yang dilakukan Menteri Pembangunan Wanita, Keluarga Dan Masyarakat, Datuk Seri Rina Harun baru-baru ini telah mendapat perhatian ramai.
Keikhlasan beliau itu bukan sahaja mendapat liputan di media tempatan, malah semakin dikenali di negara jiran, Thailand.
Video beliau yang sedang membersihkan kesan najis unggas dan cicak di sebuah Pusat Pemindahan Sementara (PPS) tular sehingga masuk berita di Stesen TV Thailand, PPTV.
Tangkap layar liputan TV Thailand itu juga turut dikongsi dan popular di Malaysia dan orang ramai turut berbangga dengan pencapaian yang diraih oleh menteri dari Bersatu itu.
“Alhamdulillah, menteri kita sudah dikenali di rantau Asia. Kerja pembersihan yang dilakukan itu turut mendapat perhatian hingga luar negara.
“Dulu ada menteri muda yang mandi dengan ais pun tular sampai Korea. Semoga diberkati menteri-menteri kita,” jelas Epul Rani.

“Mana nak cari lagi, bangga kita sebagai rakyat. Harapnya ada lagi menteri-menteri yang bagus macam ni.
“Korang mana tahu, tahi cicak dan unggas tu bahaya. Kalau budak-budak tertelan siapa yang nak jawab nanti,” kata Fakhri Nazim. – K! ONLINE.


Jangan cuba berkumpul, sambut ambang tahun baharu
Oleh ROSALWANI CHE SOH

31 Disember 2021, 6:27 pm
JELI – Polis Kelantan akan menjalankan pemantauan di beberapa lokasi panas terutamanya di sekitar Kota Bharu untuk memastikan tiada sebarang penganjuran program atau majlis sambutan ambang tahun baharu malam ini.
Ketua Polis Kelantan, Datuk Shafien Mamat berkata, pemantauan itu dijalankan dalam usaha untuk mengelakkan aktiviti berkumpulan yang melanggar prosedur operasi standard (SOP) Fasa 3 Pelan Pemulihan Negara (PPN).
Menurutnya, beliau telah mengarahkan semua ketua polis daerah di negeri ini termasuk bahagian trafik untuk menjalankan pemeriksaan di kawasan setempat.
“Kelantan masih dalam Fasa 3 PPN dan sebarang majlis atau sambutan tidak dibenarkan. Antara lokasi panas yang dikenal pasti sering menjadi tumpuan ramai adalah Tambatan Diraja di Kota Bharu dan Kubang kerian.
“Selain itu, polis turut memantau aktiviti kumpulan basikal lajak dan skuter eletrik pada malam ini. Jika ada pihak yang melanggar SOP, kita akan kenakan tindakan sewajarnya,”katanya selepas melawat mangsa banjir di pusat pemindahan sementara (PPS) Sekolah Menengah Kebangsaan (SMK) Ayer Lanas di sini hari ini.-K! ONLINE


Lebuh Raya Karak sesak 3 kilometer
Oleh NUR HUDA MUSA

31 Disember 2021, 6:17 pm
PETALING JAYA – Trafik di Lebuh Raya Karak dilaporkan sesak 3 kilometer (km) sebelum dan selepas Plaza Tol Karak Barat.
Menurut laporan Lebuh Raya Pantai Timur di Twitternya tadi, keadaan juga dilaporkan sesak 3.4km dari Km 71.2 hingga Km 74.6 timur berikutan laluan kontra.
Orang ramai juga dinasihatkan supaya berhati-hati di laluan kontra Km 74.8 – Km 77.1 (Bentong-Karak) hala Kuantan.
Selain itu, trafik turut dilaporkan sesak 900 Meter sebelum Plaza Tol Gombak Barat dan terus ke Lebuh Raya Lingkaran Tengah 2 (MRR2). – K! ONLINE


Bomba guna empat dron pantau banjir Terengganu
Oleh NIK NUR IZZATUL HAZWANI NIK ADNAN

31 Disember 2021, 5:45 pm
DUNGUN – Jabatan Bomba dan Penyelamat Malaysia (JBPM) Terengganu menggunakan empat unit dron bagi memantau bencana banjir di seluruh negeri ini bermula hari ini.
Pengarah JBPM Terengganu, Md. Hilman Abd. Rashid berkata, penggunaan dron memudahkan pihaknya mengenal pasti kawasan yang berisiko dinaiki air.
Beliau berkata, JPBM Terengganu berupaya mendapatkan maklumat awal menerusi pemantauan menggunakan dron tersebut.
“Kita menggunakan empat unit dron masing-masing milik JBPM negeri, Akademi Bomba Wakaf Tapai, JBPM Melaka dan JBPM Kedah.
“Unit dron ini akan membuat pemantauan di kawasan berisiko dilanda banjir terutama do Dungun, Kemaman dan Besut,” katanya selepas membuat pemantauan banjir di Hulu Dungun di sini hari ini.
Md. Hilman berkata, dron terbabit dilengkapi teknologi tinggi seperti kamera dan sinar infra merah yang mampu meninjau sejauh 10 kilometer radius.

“Dron ini juga dapat berfungsi pada boleh merakam imej pada waktu malam sekali gus membantu penugasan pihak penyelamat pada waktu malam,” katanya. – K! ONLINE


Elak ke pantai semasa tempoh angin kencang
Oleh TOREK SULONG

31 Disember 2021, 4:59 pm
PASIR PUTEH – Banjir gelombang kedua yang melanda negeri ini menjadikan beberapa kawasan terutamanya di tepi pantai dibadai angin monsun timur laut yang bertiup kencang.
Pengarah Agensi Penguatkuasaan Maritim Malaysia (APMM) Kelantan, Kepten Maritim Syed Nor Adli Syed Ab. Rahman berkata, sehubungan dengan itu, orang ramai dinasihatkan agar tidak berkunjung ke pantai sama ada untuk beriadah atau bersantai sepanjang musim tengkujuh.
Menurutnya, kawasan pantai terutamanya di Pasir Puteh sebelum ini menjadi destinasi pilihan pengunjung untuk bekelah pada hujung minggu.
“Fenonemena angin kencang pada hujung tahun ini seharusnya menjadi iktibar kepada orang ramai agar duduk di rumah ketika ini.
“Bagaimanapun, anggota APMM sentiasa menjalankan rondaan khas di pesisir pantai negeri ini bagi memantau dan menasihatkan pengunjung agar lebih berwaspada dengan fenomena angin kencang semasa musim tengkujuh,” katanya ketika dihubungi Kosmo! hari ini.
Menurut Syed Nor Adli, rondaan fokus di pantai yang menjadi tumpuan umum pada cuti hujung minggu terutamanya pada hari Jumaat dan Sabtu.

Menurutnya, langkah itu bertujuan mengelakkan sebarang kejadian yang tidak diingini seperti tragedi lemas atau dihanyutkan arus dan ombak besar ketika bermain di persisiran pantai.
Ujarnya, penduduk perkampungan nelayan dan nelayan bot kecil juga dinasihatkan agar tidak menggadai nyawa ke luar mencari rezeki ketika ini. – K! ONLINE


Anggota tentera didakwa rogol, amang seksual remaja
Oleh ASLIZA MUSA

31 Disember 2021, 5:06 pm
IPOH – Seorang anggota tentera laut dihadapkan ke Mahkamah Sesyen di sini hari ini atas pertuduhan merogol dan melakukan amang seksual fizikal terhadap seorang remaja perempuan berusia 17 tahun, tiga minggu lalu.
Mohd. Muhazzam Shah Mohd. Salem, 36, bagaimanapun mengaku tidak bersalah dan mohon dibicarakan selepas pertuduhan dibacakan berasingan oleh jurubahasa di hadapan Hakim Norita Mohd. Ardani.
Mengikut pertuduhan, bapa kepada tiga anak itu didakwa merogol mangsa di dalam bilik tidur di sebuah rumah di tingkat satu, Blok Biduri Apartment Bukit Permata, Lumut sekitar pukul 11 malam.
Pertuduhan terhadapnya dilakukan mengikut Seksyen 376 Kanun Keseksaan yang boleh dikenakan hukuman penjara maksimum 20 tahun dan sebatan jika sabit kesalahan.
Mohd. Muhazzam Shah juga berhadapan pertuduhan melakukan amang seksual fizikal ke atas mangsa di tempat, tarikh dan masa yang sama.
Pendakwaan terhadap lelaki itu dikemukakan mengikut Seksyen 14(a) Akta Kesalahan Seksual terhadap Kanak-Kanak 2017 yang membawa hukuman penjara sehingga 20 tahun dan sebat.

Pendakwaan dikendalikan Timbalan Pendakwa Raya, Nur Amanina Zulkefli manakala tertuduh diwakili peguam, Fahmi Izzudin Jefri.
Terdahulu, Fahmi Izzudin memohon jaminan rendah dikenakan ke atas anak guamnya ekoran tertuduh menanggung kedua ibu bapa yang telah uzur selain mempunyai isteri dan tiga anak.
Mahkamah membenarkan jaminan RM10,000 bagi dua pertuduhan dengan syarat tambahan tertuduh dilarang mengganggu mangsa dan saksi pendakwaan lain sehingga kes selesai.
Mahkamah menetapkan 11 Februari depan sebagai tarikh sebutan semula kes bagi menunggu laporan perubatan dan serahan dokumen. – K! ONLINE


Guru wanita rugi RM216,000 selepas dedahkan TAC
Oleh ASLIZA MUSA

31 Disember 2021, 4:55 pm
TELUK INTAN – Tindakan seorang guru wanita mendedahkan Kod Pengesahan Transaksi (TAC) kepada seorang individu yang menyamar sebagai pegawai di mahkamah tinggi mengundang padah apabila dia kerugian RM216,000.
Ketua Polis Daerah Hilir Perak, Asisten Komisioner Ahmad Adnan Basri berkata, kejadian bermula apabila wanita berusia 48 tahun itu dihubungi syarikat insurans pada 10 November lalu yang mendakwa mangsa ada membuat tuntutan insuran kemalangan.
Katanya, mangsa menafikan tuntutan itu sebelum panggilan tersebut disambungkan ke Balai Polis Pudu bagi tujuan membuat laporan pembatalan insurans.
“Panggilan juga disambung kepada pihak mahkamah kononnya mangsa terlibat dengan jenayah penggubahan wang haram.
“Terpedaya dengan dakwaan tersebut, mangsa telah membuat dua pinjaman peribadi berjumlah RM177,000 yang kemudian dipindah masuk ke dalam Bank Rakyat miliknya.
“Tujuan pindahan wang itu dilakukan setelah diarahkan suspek dengan alasan memudahkan seliaan dan pemantauan pihak mahkamah,” katanya dalam kenyataannya di sini hari ini.

Menurut beliau, pada 1 Disember lalu, mangsa telah mendedahkan maklumat perbankan termasuk nombor TAC melalui panggilan telefon kepada lelaki dikenali Encik Wong yang mendakwa dari mahkamah tinggi.
“Pengadu hanya menyedari dia ditipu setelah dimaklumkan oleh pihak bank yang wang dalam akaun miliknya berjumlah RM216,000 telah dipindahkan secara berperingkat-peringkat membabitkan 13 transaksi.
“Kesemua transaksi pengeluaran wang itu dibuat melalui perbankan internet yang dipindahkan kepada dua akaun lain di mana akaun tersebut dikawal oleh suspek,” katanya.
Tambah beliau, mangsa telah membuat semakan akaun di bank semalam dan mendapati kesemua wang miliknya lesap sebelum membuat laporan di Balai Polis Teluk Intan.
Katanya, siasatan lanjut sedang dijalankan dan kes disiasat mengikut Seksyen 420 Kanun Keseksaan kerana melakukan penipuan.
“Polis menasihatkan orang ramai supaya sentiasa berwaspada dan tidak mudah terpedaya dengan mendedahkan maklumat perbankan kepada mana-mana pihak,” katanya. – K! ONLINE


Jaga anak patung macam bayi, Ivan Gunawan sudah gila?
Oleh MOHAMMAD SHAHEMY AZMI

31 Disember 2021, 5:30 pm
JAKARTA – Pereka fesyen dan pengacara popular Indonesia, Ivan Gunawan menarik perhatian netizen selepas ‘memelihara’ dua buah anak patung yang dianggap sebagai bayi sebenar.
Gara-gara perbuatan tidak masuk akal itu, Ivan dilabel sebagai tidak siuman dan gila oleh netizen lebih-lebih lagi selepas dia memberikan nama kepada anak patung tersebut iaitu Miracle Putra Gunawan dan Marvelous Putra Gunawan.
Menerusi satu temu bual bersama pengacara terkenal, Boy William, Ivan mengakui bahawa dia sudah menganggap dua anak patung tersebut sebagai anaknya yang perlu dijaga dengan baik.
“Ini anak aku, dia lagi bobo (tidur). Pegang kepalanya kerana masih bayi. Berat bayi saya lapan kilogram,” ujar Ivan kepada Boy William.
Kata-kata itu membuatkan Boy bingung dan tertanya-tanya jika sahabat baik kepada penyanyi dangdut, Ayu Ting Ting itu sudah hilang akal (gila).
“Kamu sudah hilang akal?” soal Boy kepada Ivan.

Bagaimanapun pertanyaan tersebut dibantah oleh lelaki bertubuh besar itu apabila memberitahu bahawa dia masih sedar dan waras.
“Tidak. Saya masih lagi waras. Banyak orang kata aku mengalami tekanan. Tapi tidak.
“Dari tadi kamu kata anak saya patung, anak saya patung. Tetapi tidak! Ini adalah bayi saya!” kata pereka fesyen berusia 39 tahun itu dengan nada tegas dan serius.
Kata Ivan lagi, dia bukan gila dan masih waras untuk berfikir.
Malah dia berpendapat, seseorang yang berada dalam dunia hiburan perlu berperwatakan ‘gila’ untuk berkarya.
“Orang yang ada dalam dunia hiburan kalau tidak punyai perangai ‘gila’, kita tidak boleh menjadi seseorang yang kreatif,” jelasnya. – K! ONLINE


Pelarian Rohingya jalani kuarantin 14 hari di Aceh
Oleh KOSMO!

31 Disember 2021, 5:23 pm
JAKARTA – Seramai 120 pelarian Rohingya yang terumbang-ambing selama beberapa hari di tengah-tengah laut Aceh dipindahkan ke daratan melalui Pelabuhan Asean di Krueng Geukueh, kelmarin, lapor stesen penyiaran CNN Indonesia semalam.
Bot rosak yang membawa etnik Rohingya itu berlabuh di pelabuhan tersebut pada pukul 11.58 malam (waktu tempatan) dan ditarik oleh kapal KRI Parang-647 milik Angkatan Laut Tentera Nasional Indonesia.
Ketika mendarat, kebanyakan daripada mereka yang merupakan kaum wanita dan kanak-kanak berada dalam keadaan lemah dan kesejukan kerana dibasahi hujan.
“Perkara yang harus difikirkan ketika ini adalah keselamatan nyawa mereka selepas lama terumbang-ambing di lautan,” kata wakil Rakan Pelindung Suruhanjaya Tinggi Pertubuhan Bangsa-Bangsa Bersatu mengenai Pelarian (UNHCR), Oktina.
Kesemua mereka telah diarahkan menjalani pemeriksaan kesihatan bagi mengekang penularan wabak Covid-19 sebelum dipindahkan ke pusat pemindahan sementara dan dikuarantin selama 14 hari mengikut protokol kesihatan. – AGENSI


Tular kanak-kanak selamba duduk bawah lori
Oleh KOSMO!

31 Disember 2021, 5:18 pm
PETALING JAYA – Rakaman memaparkan seorang kanak-kanak perempuan duduk pada bahagian bawah lori yang sedang berhenti tular di media sosial.
Video tersebut yang dikongsi oleh pengguna media sosial @dato69nadi77 menunjukkan kanak-kanak itu yang dipercayai seorang warga asing duduk di bahagian bawah lori tanpa menghiraukan orang di sekelilingnya.
Bagaimanapun, di mana lokasi video itu dirakam tidak dinyatakan oleh perakam tersebut.
Difahamkan, kanak-kanak terbabit berada di situ bagi meminta sedekah daripada pemandu kenderaan yang sedang berhenti di lampu isyarat.
Tinjauan Kosmo! di ruang komen mendapati rata-rata pengguna media sosial mengecam perbuatan kanak-kanak itu termasuk perakam yang tidak berbuat apa-apa dan sebaliknya hanya merakam kejadian berkenaan.
“Budak ini budak suku palauh atau bajau laut. Bukan orang tak nak tegur, tapi mereka tidak boleh ditegur. Orang Sabah dah tahu perangai mereka ini, bukan benda baru di sana,” kata Joulie.

“Ini pemandangan biasa di Bandar Sri Perdana, Lahad Datu,” kata Han’z.
“Harap polis dapat pantau dan ambil tindakan kepada mereka ini. Jadi apa-apa nanti, orang lain juga yang susah,” kata Fariza.
“Orang luar je yang bising suruh tegur budak itu sebab mereka tidak tahu perangai mereka macam mana. Lebih baik jangan tegur kalau tak mahu kereta dibaling dengan batu,” kata Anita. – K! ONLINE


‘Tak payahlah, Haqiem ha kau kang’ – Isteri Haqiem jadi pertikaian
Oleh MOHD. HAIKAL ISA

31 Disember 2021, 4:09 pm
PETALING JAYA – Isteri kepada penyanyi Haqiem Rusli, Anis Sofea ditegur peminat kerana dikatakan menggunakan kata ganti diri bersifat kasar atau kurang sesuai terhadap seorang lelaki bergelar suami sendiri.
Pasangan suami isteri muda itu menjadi tumpuan dalam gelanggang media sosial baru-baru ini apabila Anis mengadakan sesi IG Live bersama para pengikutnya.
Menerusi video dikongsikan oleh seorang pengguna TikTok, Haqiem atau nama lengkapnya, Ridzuan Haqiem Rusli sempat menyelit ketika berlangsungnya siaran IG Live berkenaan.
“Takyahlah Haqiem ha kau kang,” ucap Anis bersahaja memberi amaran manja apabila digeletek suaminya dari arah belakang dalam video tersebut.
Video yang dikongsikan semula seorang peminat dalam TikTok itu mendapat reaksi pelbagai namun rata-rata mempersoalkan adalah lebih sopan jika Anis menggunakan panggilan lebih baik Haqiem sebagai tanda hormat.
Tidak kurang, sebilangan peminat juga tampil mempertahankan tindakan Anis dengan mengatakan panggilan yang diamalkan itu tidak salah asalkan masing-masing menghormati antara satu sama lain dalam rumah tangga.

“Aku tak faham orang yang jenis nak pertikaikan pasal panggilan itu. Kita okey panggil nama, janji hormat terhadap suami itu ada,” tulis seorang pengguna media sosial.
Dalam pada itu, seorang netizen lain menulis: “Isteri yang baik dan sopan tidak memanggil suami dengan (panggilan) namanya.”
Haqiem, 23, dan Anis mendirikan rumah tangga pada 19 November lalu di Masjid Raja Haji Fi Sabillah, Cyberjaya.
Perkahwinan pasangan itu mencatat rekod untuk tahun 2021 apabila difahamkan, nilai keseluruhan majlis perkahwinan dianggarkan bernilai lebih RM7 juta. – K! ONLINE


Video Long Tiger ‘sembang kari’ kembali tular
Oleh KOSMO!

31 Disember 2021, 4:28 pm
PETALING JAYA – Ibarat tin kosong, begitulah perumpamaan yang boleh diberikan kepada penjenayah yang dikenali sebagai Long Tiger ketika dia bebas sebelum ini.
Mana tidaknya, satu klip video yang menyaksikan Long Tiger atau juga Long Burma ‘sembang’ dan mencabar orang lain kini kembali tular di media sosial.
Klip tersebut menunjukkan, lelaki botak berbangsa Rohingya itu mencabar orang yang berani untuk berdepan dan jika boleh untuk menumbuk mukanya.
“Kalau boleh tumbuk muka aku, kalau boleh la. Secara berdepan, kita tengok ilmu sapa yang tinggi.
“Tok guru siapa yang handal, aku menuntut dulu dengan siapa aku lupa. Kita boleh tengok siapa yang hebat. Datang lah berdepan,” jelasnya.
Video tersebut juga turut menyaksikan Long Tiger turut membuka ‘buah’ dan menunjukkan gerakan aksi silatnya dengan hebat sekali.

Selepas kisahnya yang lari dan kemudian ditangkap di Kuala Ketil, Kedah baru-baru ini, rata-rata orang ramai menyifatkan Long Tiger sebagai ‘sembang lebat’.
“Dia punya sembang kalau boleh langit pun dia nak gigit. Akhirnya, kena tahan juga. Macam mana la bangsa ni boleh pula orang angkat dekat sini,” ujar adam_ariff.
“Sembang hebat sangatkan, ni kalau kena sebat dengan batang paip dalam lokap nanti tunjuk la ‘buah’ kau tu.
“Pelik aku, ada juga Melayu yang cium tangan dia ni. Ada yang sanggup sorok dia ni, masalahnya dia ni siapa sebenarnya,” ujar ImanMalik78. – K! ONLINE


Ada cerita lain di sebalik bencana banjir
Oleh ALWANI ZAFIRAH

31 Disember 2021, 4:47 pm
PETALING JAYA – Fenomena langit ‘menangis’ sehingga mengakibatkan banjir kilat yang telah melanda beberapa negeri sejak 18 Disember yang lalu sehingga ke hari ini masih merekodkan lebih 3,000 mangsa yang masih berada di pusat pemindahan sementara (PPS).
Bencana buruk ini memberi kesan yang mendalam kepada sebahagian penduduk di negara ini dan lebih memeritkan, mereka turut menanggung kerugian besar akibat kerosakan dan kehilangan harta benda yang sedikit sebanyak menjejaskan kelangsungan hidup mereka.
Namun, musibah banjir ini masih memberi keuntungan kepada sesetengah mangsa apabila dikatakan membuka pintu rezeki setelah bantuan yang diterima melebihi apa yang mereka ada sebelum ini.
Menerusi perkongsian oleh Auni Farhana di laman Facebooknya, dia yang bertemu dengan seorang penduduk yang juga merupakan mangsa banjir memberitahu kehidupannya selepas banjir lebih selesa apabila bantuan yang diterima melebihi dari kemampuannya sebelum ini.
Menurut Auni, dia yang ketika itu sedang memberi bantuan kepada penduduk sekitar yang terjejas dengan bencana alam itu bertemu dengan seorang wanita yang meminta bekalan susu buat anaknya.
“Kak nak baju dalam seluar dalam, susu budak bawah tiga tahun pun ada,” katanya.

“Akak nak susu sahaja boleh,” balas wanita itu.
Sementara, wanita tersebut mengajaknya bersembang dengan bercerita pengalamannya menghadapi banjir dan hikmah yang diperolehinya dari kejadian yang berlaku.
“Akak sebelum banjir memang tak ada barang pun, yang ada hanya toto, tikar dan bantal. Tv pun memang tidak ada selama ini.
“Tapi sebab banjir yang berlaku, kakak dapat tilam baru, bantal baru, tikar, selimut, cadar dan dapur masak,” katanya.
Dalam pada itu, Auni turut memuat naik satu hantaran dengan memaklumkan bahawa di saat orang lain merasakan kehilangan, masih ada individu yang mula memiliki kebahagiaan yang baharu. – K! ONLINE


Wawa Zainal diserang gastrik kronik kerana diet
Oleh MOHAMMAD SHAHEMY AZMI

31 Disember 2021, 4:12 pm
PETALING JAYA – Gara-gara mengamalkan diet untuk menurunkan berat badan, pelakon Wawa Zainal terpaksa dimasukkan ke hospital kelmarin selepas diserang gastrik yang teruk.
Wawa atau nama lengkapnya Nur Hawa Zainal Abidin, 30, ketika dihubungi Kosmo! Online berkata, dia dimasukkan ke hospital kelmarin selepas mengalami sakit perut yang teruk kerana gastrik sehingga menyebabkan ususnya luka.
“Saya dah dibenarkan pulang semalam. Kena tahan wad satu malam sahaja. Sebenarnya saya sudah mengalami sakit perut sejak empat hari lalu. Saya dah makan macam-macam ubat tapi ‘tak jalan’ (sembuh).
“Bila sakit perut jadi semakin teruk, saya dibawa ke hospital dan berjumpa dengan pakar Gastroenterologi untuk masukkan kamera dalam perut. Jadi dapat tahu gastrik saya dah luka,” ujarnya.
Kata isteri kepada pelakon Aeril Zafrel itu lagi, selepas mengetahui punca dia mengalami sakit perut yang teruk itu, doktor memberikan ubat yang sesuai untuk mengurangkan rasa sakit.
“Alhamdulillah lepas doktor beri ubat yang sesuai, sekarang dah okey sikit,” katanya.

Disoal tentang punca dia mengalami gastrik tersebut, Wawa berkata, dia terlalu sibuk menguruskan bayinya yang masih kecil sehingga tidak makan selain atas faktor untuk menguruskan badan.
“Saya jaga bayi. Jadi kalau malam selalu lapar. Tapi saya tak makan sebab nak turunkan berat badan. Tak mahu makan banyak sebenarnya.
“Lagi pun saya pernah alami gastrik tapi tidak seteruk seperti sekarang. Sehinggalah saya mengalami sakit perut yang teruk selama beberapa hari sebab usus luka,” katanya.
Tambah pelakon drama Sejadah Untuk Dia itu, ketika kejadian suaminya tidak ada di rumah kerana menjalani penggambaran di Johor.
“Nasib baik dekat rumah ada pembantu dan juga keluarga. Mereka yang bawa saya ke hospital. Janganlah risau sebab saya okey sekarang.
“Selepas ini saya akan jaga kesihatan dan makan dengan kerap. Takut juga gastrik datang balik,” katanya.
Tambah Wawa, dia terfikir untuk menurunkan berat badan walaupun ketika dalam pantang kerana mahu cuba mendapatkan berat badan asalnya.
“Sebelum mengandung berat saya 45 kilogram (kg). Ketika hamil sekitar 60kg. Selepas bersalin pula berat badan saya sekarang 52kg.
“Jadi saya mahu turunkan sikit berat badan sekitar empat kilogram sahaja. Tapi bila sudah diserang diet, nampaknya terpaksalah saya tangguh dahulu perancangan untuk turunkan berat badan,” jelasnya.
Selepas dibenarkan keluar hospital, Wawa berkata, doktor menasihatinya untuk menjaga pemakanan dan tidak makan makanan pedas dan panas bagi mengelak rasa sakit pada perut.
“Doktor sarankan saya makan aiskrim sebab boleh melegakan perut. Lagi pun saya sudah masuk 30 hari berpantang. Jadi tiada masalah untuk makan atau minum benda-benda sejuk,” ujarnya. – K! ONLINE


PM lawat Pusat Ramalan dan Amaran Banjir Negara
Oleh ZULKIFLI MANZOR

31 Disember 2021, 4:51 pm
KUALA LUMPUR – Perdana Menteri, Datuk Seri Ismail Sabri Yaakob hadir ke Pusat Ramalan dan Amaran Banjir Negara (PRABN) di ibu negara hari ini.
Beliau tiba di PRABN yang terletak di Jalan Ampang di sini kira-kira pukul 4.15 petang sebelum dibawa melawat Pusat Kawalan Program Ramalan dan Amaran Banjir Negara.
Perdana Menteri seterusnya diberi taklimat oleh Ketua Setiausaha Kementerian Alam Sekitar Dan Air, Datuk Seri Ir. Dr. Zaini Ujang. – K! ONLINE


Cuaca buruk, pengguna KLK, LPT1 dinasihati rancang perjalanan
Oleh HARRITH HISHAM

31 Disember 2021, 4:41 pm
PETALING JAYA – Pengguna Lebuh Raya Kuala Lumpur-Karak (KLK) dan Lebuh Raya Pantai Timur Fasa 1 (LPT1) dinasihati untuk merancang perjalanan susulan ramalan hujan lebat yang dijangka melanda Pantai Timur minggu ini.
Pengurus Besar Kanan ANIH Berhad Radzimah Mohd. Radzi berkata, walaupun keadaan masih selamat pada masa ini, namun pihaknya akan terus memantau paras air di laluan utama serta mengemas kini maklumat melalui rangkaian media sosial.
“Waktu ini, paras air di semua kawasan di sepanjang KLK dan LPT 1 berada dalam keadaan selamat dan syarikat sedang giat mengambil langkah untuk memastikan keadaan kekal terurus.
“ANIH ingin memberi jaminan kepada orang ramai bahawa kami sentiasa dalam keadaan bersedia dan komited untuk memastikan keselamatan dan keselesaan pengguna lebuh raya kami kekal sebagai keutamaan,” katanya menerusi satu kenyataan hari ini.
Tambahnya, orang ramai boleh mendapatkan maklumat terkini melalui laman rasmi media sosial Lembaga Lebuhraya Malaysia/ANIH Berhad di Twitter @LLMTrafik @LPTTrafik dan Facebook @Lembaga Lebuhraya Malaysia @Lebuhraya Pantai Timur atau hubungi Hotline LLM di 1800-88-7752 dan LPT-Line di 09 5479111/ 1-700-818-700. – K! ONLINE


PUNB tawar moratorium kepada usahawan mangsa banjir
Oleh NIA AMIRA NAJWA AZMI

31 Disember 2021, 4:19 pm
PETALING JAYA – Perbadanan Usahawan Nasional Berhad (PUNB) menawarkan moratorium ke atas prinsipal dan keuntungan sehingga enam bulan bermula 1 Januari ini.
Pengerusi PUNB, Datuk Ahmad Nazlan Idris berkata, inisiatif itu bertujuan mengurangkan beban kewangan ditanggung Rakan Usahawan yang terjejas akibat banjir.
Menurutnya, PUNB sentiasa fokus membantu semua Rakan Usahawan yang terjejas dan berharap inisiatif ini dapat membantu meringankan sebarang kesulitan kewangan yang dihadapi dalam waktu mencabar ini.
“Sebanyak 53 syarikat Rakan Usahawan PUNB dilaporkan terjejas akibat banjir dengan kerugian dianggarkan hampir M10.5 juta,”
“Rakan Usahawan PUNB yang menghadapi kesukaran untuk meneruskan komitmen pembayaran pembiayaan boleh memohon moratorium tertakluk kepada syarat-syarat yang telah
ditetapkan,” katanya dalam kenyataannya di sini.
Sebarang pertanyaan mengenai PUNB, boleh hubungi Pegawai Khidmat Pelanggan di talian 1300 13 7862 atau e-mel ke [email protected]. – K! ONLINE


Malaysia kutuk serangan terbaharu Houthi ke atas Arab Saudi
Oleh AMREE AHMAD

31 Disember 2021, 4:38 pm
PUTRAJAYA – Kerajaan Malaysia mengutuk sekeras-kerasnya serangan peluru berpandu oleh puak pemberontak Syiah Houthi di Yaman ke atas wilayah Jazan di Arab Saudi baru-baru ini.
Wisma Putra menerusi satu kenyataan hari ini berkata, insiden tidak dijangka itu telah mengakibatkan dua orang awam termasuk seorang rakyat Arab Saudi maut di ibu wilayah bersempadan Yemen berkenaan yang juga disebut sebagai Jazan.
“Malaysia justeru menzahirkan perasaan simpati dan takziah kepada mangsa yang terjejas teruk akibat daripada serangan balistik tersebut.
“Media rasmi negara itu, Saudi Press Agency melaporkan enam rakyatnya dan seorang warga Bangladesh turut cedera selain 12 buah kereta dan dua premis kedai di situ hancur musnah,” kata kenyataan itu.
Jurucakap kumpulan militan Houthi, Yahya Sarea menerusi ciapan dalam akaun media sosial Twitter mengesahkan kejayaan mereka melancarkan tiga serangan peluru berpandu ke bandar itu.
Satu lagi serangan turut menyasarkan Najran, ibu kota wilayah Najran yang bersempadan dengan Yemen, namun hanya mengakibatkan kerosakan harta benda milik penduduk awamnya.

Sejak awal 2018 lalu, puak Houthi yang disokong kerajaan Iran sudah berjaya melancarkan sejumlah 430 serangan peluru balistik dan 850 dron pengebom ke atas wilayah Arab Saudi.
Mengulas lanjut, Wisma Putra menegaskan pendirian Malaysia tetap menolak sebarang bentuk keganasan yang boleh mengancam proses kestabilan dan keselamatan rantau Asia Barat.
“Tindakan perseteruan bersenjata yang tidak berkesudahan sebenarnya akan lebih memberi mudarat kepada usaha keamanan dan kesejahteraan semua pihak terlibat,” katanya lagi.
Sehubungan itu, Malaysia akan terus memberi sokongan dalam mencari penyelesaian secara damai terhadap kemelut politik di Yemen yang menyaksikan perang saudara sejak 2014.
Konflik permusuhan di negara itu mengakibatkan lebih 377,000 maut termasuk ribuan orang awam dan mencetuskan krisis kemanusiaan dengan tiga juta rakyatnya menjadi pelarian. – K! ONLINE


Perompak dibelasah pekerja restoran
Oleh KOSMO!

31 Disember 2021, 4:12 pm
PETALING JAYA – Empat pekerja kedai makan berjaya menahan dan membelasah perompak yang cuba menyamun sebuah kedai makan.
Berdasarkan perkongsian video berdurasi satu minit 56 saat di laman Facebook @KimHeongLim, perompak tersebut yang lengkap memakai topi keledar pada mulanya dilihat menghampiri kaunter bayaran di kedai tersebut.
Bagaimanapun, salah seorang pekerja bertindak cepat dengan cuba bergerak ke satu tempat untuk mengambil kerusi secara diam-diam sebelum melibas perompak tersebut.
Keadaan menjadi kecoh apabila pekerja di kaunter, perompak dan kakitangan lain bergelut sehinggakan meja kaunter berselerak.
Tidak lama kemudian perompak tersebut akhirnya berjaya ditahan malah boleh dikatakan teruk dibelasah oleh mereka.
Walaupun lokasi kejadian tidak dinyatakan, tarikh pada rakaman televisyen litar tertutup (CCTV) tersebut menunjukkan ianya berlaku pada 26 Disember lalu kira-kira pukul 8 malam.

Susulan perkongsian itu, rata-rata orang ramai puas hati kerana perompak itu gagal merompak dan berjaya dibelasah.
“Pengajaran buat semua. Buatlah kerja berfeadah. Allah bagi cukup sifat usaha cari rezeki yang halal,” kata @ShahMyra.
“Kalau dapat tangkap dekat kedai makan patutnya siram dengann minyak panas. Biar dia ingat seumur hidup,” jelas @MarcusChin.
“Perrrghhh sedap hayun kena. Kalau kerusi tu besi semua mau bengkok badan. Puas hati tengok,” ujar @ShamsulSam – K! ONLINE


Henti trend bungkus nasi guna paku
Oleh NIA AMIRA NAJWA AZMI

31 Disember 2021, 4:24 pm
PETALING JAYA – Public Health Malaysia menyarankan penjual untuk hentikan trend membungkus nasi menggunakan paku kerana paku ini dianggap sebagai “food hazard” (makanan bahaya) kerana ia tidak sesuai untuk digunakan sebagai kaedah pembungkusan makanan.
Menurut perkongsian Public Health Malaysia di laman Facebook, sekiranya seorang kanak-kanak dikhuatiri tertelan paku perlu membuat imbasan xray dan jika mendapati paku tersebut telah sampai ke bahagian perut, kanak-kanak itu pelu membuat pembedahan kecemasan terpaksa dilakukan untuk mengeluarkan paku tersebut.
“Jika ada peniaga yang masih membungkus makanan menggunakan paku, laporkan kepada Pejabat Kesihatan Daerah berhampiran,” jelas di kenyataan laman Faebook Public Health Malaysia.
Seterusnya, bagi mencegah kejadian berisiko ini, pembeli perlu elakkan membeli makanan yang di bungkus dan ditutup dengan menggunakan paku dan pengendali makanan juga disarankan untuk mengelakkan penggunaan paku pada bungkusan makanan.
Orang ramai juga sepatutnya tidak meletakkan paku di kawasan tempat makanan seperti meja dapur atau tempat yang boleh dicapai dengan mudah oleh kanak-kanak.
Ketua Aktivis Persatuan Pengguna Islam Malaysia (PPIM), Datuk Nadzim Johan berkata, apa-apa yang membahayakan memang tidak akan dibenarkan, jadi kita tidak mahu ada kaedah lain yang boleh membahayakan ini menjadi trend di dalam negara kita.

“Peniaga yang kejar trend ini tidak digalakkan, saya berharap pihak berkuasa seperti Public health Malaysia dan Kementerian Perdagangan Dalam Negeri dan Hal Ehwal Pengguna (KPDNHEP) harus pastikan penjualan seperti ini tidak berlaku,” kata Nadzim.
Susulan perkongsian itu, rata-rata orang ramai terkejut dan pelik dengan trend terbaru ini kerana ia boleh membahayakan kesihatan seseorang.
“Ada orang beli ke? Pembeli dan penjual macam tak boleh berfikir dengan waras. Cantum bungkusan makanan dengan paku?,” jelas @eikamanan.
“Kalau ada terjumpa pengendali makanan yang amalkan cara pembungkusan pelik dan merbahaya, terus laporkan kepada jabatan kesihatan atau badan yang bertanggungjawab. Kita jaga kita,” ujar @MuhammadZulhilmiHashim.
“Getah sayur naik harga ke? ke paku tu hadiah percuma? macam macam betul. Dah nak masuk 2022 dah tetapi orang susah nak fikir secara waras,” kata @AishahRostam. – K! ONLINE


Banjir Johor terus memburuk, 1,456 mangsa berpindah
Oleh MOHD SHARKAWI LONDING

1 Januari 2022, 9:45 pm
JOHOR BAHRU – Keadaan banjir di negeri ini terus bertambah buruk apabila jumlah penduduk yang diarahkan berpindah semakin bertambah.
Setakat pukul 8.30 malam ini, seramai 1,456 mangsa dari 396 keluarga ditempatkan di 25 pusat pemindahan sementara (PPS) yang dibuka berbanding 842 orang pada 2 petang tadi.
24 daripada PPS tersebut adalah di Segamat dengan Sekolah Jenis Kebangsaan Cina (SJKC) Kampung Tengah, Sekolah Kebangsaan (SK) Mensudut Lama dan Dewan Serbaguna Kampung Logah antara yang terbaharu dibuka.
Ketiga-tiga PPS berkenaan menempatkan 98 mangsa, selain Balai Raya Kampung Bukit Tunggal yang turut baru beroperasi mencatatkan 14 mangsa.
Sebuah PPS di Tangkak turut dibuka iaitu di Sekolah Agama Bandar Tangkak yang dihuni 31 mangsa.
SJKC Tah Kang Gemas Baru di Segamat menjadi PPS tertinggi yang menempatkan mangsa banjir apabila seramai 274 penduduk berlindung di situ.

Selain itu, PPS SK Batu Anam (223 mangsa); SK Kampung Tenang (223); SJKC Ai Chun (168); Sekolah Agama Gemereh (67); Balai Raya Jalan Pemuda (56); Balai Raya Kampung Lebar (58) dan Dewan Serbaguna Pekan Air Panas (45).-K! ONLINE


Indonesia terus berputih mata buat kali ke-6
Oleh MOHD. FITRIE MUHAMAD

1 Januari 2022, 10:38 pm
PETALING JAYA – Indonesia terus dihimpit badi di penampilan final Piala AFF Suzuki apabila sekali lagi terpaksa berpuas hati dengan status naib juara selepas tewas 6-2 secara agregat kepada Thailand.
Dalam aksi final kedua di Stadium Nasional Singapura sebentar tadi, kedua-dua pasukan terikat 2-2 namun keputusan itu sudah memadai buat Thailand mengesahkan kejuaraan buat kali keenam.
Selepas tewas 4-0 di aksi pertama, motivasi pemain Indonesia langsung tidak terkesan dan berjaya memulakan aksi timbal balik dengan permainan berbeza berbanding apa yang dipersembahkan pada perlawanan pertama, Rabu lalu.
Misi kebangkitan Indonesia bermula dengan cukup positif apabila berjaya memecah kebuntuan seawal minit ke-7 menerusi Ricky Kambuaya selepas rembatan yang dilakukannya gagal ditangkap kemas oleh penjaga gol lawan, Siwarak Tedsungnoen.
Walaupun Thailand turut memiliki beberapa peluang di babak pertama, gerakan diatur seakan tidak agresif seperti yang dijelmakan skuad Garuda.
Kehadiran semula Pratama Arhan pada perlawanan ini menghadirkan perbezaan kepada tempo permainan Indonesia namun tiada tambahan jaringan berjaya dihasilkan untuk menamatkan 45 minit pertama dengan 1-0.

Tiga pertukaran yang dilakukan pengendali Thailand, Alexandre Polking di babak kedua jelas menjadi percaturan berbaloi apabila tampil dengan aksi berlainan berbanding apa yang dipersembahkan di separuh masa pertama.
Hasilnya, skuad Gajah Perang memperoleh dua gol dalam tempoh dua minit menerusi pemain gantian, Adisak Kraisorn pada minit ke-54 dan tonggak tengah, Sarach Yooyen, minit ke-56.
Minit ke-80, Egy Maulana Vikri menghasilkan gol kedua Indonesia untuk menghidupkan semula sisa perjuangan namun ia seakan terlambat untuk menghalang Thailand menoktahkan status selaku Raja Asia Tenggara. – K! ONLINE


City ‘bedil’ The Gunners 2-1
Oleh KOSMO!

1 Januari 2022, 10:43 pm
LONDON – Pendahulu Liga Perdana Inggeris (EPL), Manchester City meneruskan momentum kemenangan selepas menewaskan Arsenal 2-1 pada aksi di Stadium Emirates sebentar tadi.
Pada perlawanan tersebut, skuad The Gunners yang turun tanpa kelibat pengendali, Mikel Arteta yang positif Covid-19 berjaya mempamerkan rentak cemerlang dengan memberi kesukaran buat pasukan pelawat di awal saingan.
City yang dibimbing Pep Guardiola turut memiliki peluang awal menerusi jentera serangan yang diketuai oleh Gabriel Jesus, Riyad Mahrez serta Kevin de Bruyne.
Namun, Arsenal terlebih dahulu didepan apabila pemain sayap sensasi, Bukayo Saka menyudahkan hantaran cantik yang dilakukan oleh Kieran Tierney pada minit ke-31.
Bersambung pada babak kedua, City memperkemaskan jentera serangan dan meraih peluang keemasan apabila dihadiahkan sepakan penalti selepas Granit Xhaka mengasari Bernardo Silva.
Kesempatan itu tidak disiakan Mahrez untuk menyamakan kedudukan 1-1 selepas saingan memasuki minit ke-57.

Nasib Arsenal bertambah malang selepas pertahanan utama, Gabriel dilayangkan kad kuning kedua sekali gus diarahkan keluar padang berselang dua minit kemudian.
Kelebihan itu digunakan oleh pasukan The Citizens untul memberi tekanan bertali arus kepada skuad tuan rumah sebelum berjaya meraih gol kemenangan hasil ledakan Rodri pada masa kecederaan.
Keputusan tersebut menyaksikan City terus gah mendahului carta EPL dengan 53 mata manakala Arsenal kekal dengan 35 mata selepas mengharungi 20 perlawanan. – AGENSI


‘Abang Viva’ akan jadi ‘Abang 4X4’ beberapa hari lagi
Oleh HARRITH HISHAM

1 Januari 2022, 10:05 pm
PETALING JAYA – Seorang wanita dipercayai usahawan kosmetik yang dikenali sebagai Sha Hassan tampil menjelaskan perkara yang sebenar selepas niat murninya untuk menolong ‘Abang Viva’ mengundang kecaman orang ramai di laman sosial.
Dipercayai, perkara itu tular apabila beberapa portal melaporkan pemberian kereta oleh usahawan itu ditolak kerana bertujuan untuk pemasaran semata-mata.
Menerusi sebuah video yang dimuat naik di laman sosial, Sha menjelaskan bahawa Abang Viva atau nama sebenarnya Azwan, 29, tidak pernah menolak tawarannya itu malah memberitahu akan menghubunginya selepas selesai membantu mangsa banjir di Pahang.
“Pada mulanya, saya hanya diamkan diri kerana tidak mahu keadaan bertambah teruk dan saya juga tidak memaksa Abang Viva untuk menerima pemberian saya itu.
“Dari awal niat saya ikhlas dan tidak lain tidak bukan untuk memberikan sumbangan demi memudahkan segala urusan untuk membantu lebih ramai orang.
“Malah Abang Viva pun tidak pernah tolak dan hanya menghantar mesej untuk menghubungi saya selepas ini,” katanya.

Dalam pada itu, Sha turut memuat naik beberapa gambar serta sebuah video menunjukkan perjumpaannya bersama Abang Viva di sebuah restoran di Bangi, Selangor semalam.
“Saya minta izin dengan abang Azwan untuk rakam video ini supaya dapat jelaskan kepada orang ramai yang membuat pelbagai andaian sebelum ini.
“Saya dan Abang Viva tidak ada masalah malah saya seronok dengar kisahnya yang menggalas tanggungjawab besar menjaga orang tuanya dan sekarang membantu orang ramai tanpa menghiraukan apa sahaja halangan,” ujarnya.
Sementara itu, Azwan melalui Live Facebook memberitahu akan menerima kereta pacuan empat roda daripada Sha minggu hadapan selepas beberapa urusan diselesaikan. Dia juga meminta orang ramai tidak lagi mengecam Sha dan membuat pelbagai tuduhan.- K!ONLINE


Kepala dipenggal, rebus, selepas dirogol
Oleh KOSMO!

1 Januari 2022, 8:00 pm
NUR-SULTAN, KAZAKHSTAN – Seorang ahli farmasi dijatuhi hukuman penjara 25 tahun kerana merogol seorang pelajar sebelum memenggal dan merebus kepala gadis itu di dapur kediamannya, lapor akhbar Daily Star kelmarin.
Rakhmanberdi Torebekov, 28, membunuh Ayazhan Edilova, 19, secara kejam selepas mangsa pergi ke rumah suspek untuk mengambil ukuran badannya bagi menghasilkan sepasang sut.
Laporan menyebut bahawa suspek melakukan serangan seksual terhadap pelajar jurusan fesyen itu selepas mangsa enggan melakukan hubungan seks dengannya.
Suspek turut bertindak mencabut kesemua gigi mangsa bagi menghapuskan bukti pembunuhan, namun polis menemui kepala mangsa yang sedang direbus di dapur kediamannya.
Suspek membunuh mangsa dengan kejam kerana enggan melakukan hubungan seks dengannya. – East2westnews
Rakaman televisyen litar tertutup (CCTV) menunjukkan Edilova memasuki lif bersama Torebekov, yang juga merupakan kali terakhir gadis itu dilihat dalam keadaan masih hidup.
“Apabila kami melihat gambar anggota badan mangsa, kami mendapati semua kuku dan giginya telah ditanggalkan dan diletakkan di dalam sebuah beg plastik berasingan,” kata abang mangsa, Almat Mulikov.

Hakim Erkin Maishinov menjatuhkan hukuman penjara 25 tahun kepada suspek.
Dia juga turut diperintahkan untuk membayar £34,000 (RM192,148) sebagai sebahagian daripada pampasan kepada keluarga pelajar itu. – AGENSI


Pemuda bawa pulang Ford Mustang hadiah cabutan bertuah
Oleh KOSMO!

1 Januari 2022, 8:32 pm
PETALING JAYA – Bak kata pepatah tuah ayam nampak di kaki, tuah manusia tiada siapa yang tahu.
Begitu juga nasib seorang pemancing yang telah memenangi sebuah kereta idaman jejaka Malaya iaitu sebuah Ford Mustang pada sesi cabutan bertuah.
Menerusi perkongsian di laman Facebook Kedah Kini, pemenang kereta tersebut berasal dari, Muar Johor dan baru berusia 24 tahun.
Dia telah memenangi hadiah cabutan bertuah terbabit ketika menyertai pertandingan memancing yang bertempat Tasik Darul Aman, Jitra, Kedah hari ini.
“Tahniah adik yang baru berumur 24 tahun, orang Johor, dapat cabutan bertuah kereta Ford Mustang di pertandingan memancing yang bertempat Tasik Darul Aman, Jitra, Kedah,” tulis Kedah Kini.
Difahamkan harga kereta tersebut sekitar RM450,000 sehingga RM570,000 bergantung kepada varian dan kuasa kudanya.

Susulan perkongsian itu, rata-rata netizen mengucapkan tahniah kepada pemuda terbabit dan menganggap hadiah tersebut adalah rezeki pembuka tahun baharu.
“Ini betul-betul rezeki tahun baharu, tahniah bro, jaga elok-elok kereta itu. Kalau ex (bekas kekasih) tengok ni mesti menyesal habis,” tulis Kaki Pancing Sabah.
Turut meninggalkan komen adalah seorang lagi pengguna dikenali sebagai Rashid Mawi.
“Para isteri jangan dilarang jika suami keluar memancing, kadang-kadang rezeki bukan sahaja setakat ikan malah boleh bawa balik kereta,”tulisnya pada ruangan komen.-K! ONLINE


Tikam isteri sedang berasmara dengan kekasih gelap
Oleh KOSMO!

1 Januari 2022, 8:30 pm
JAKARTA – Seorang lelaki yang berang kerana ‘menangkap’ isterinya sedang berasmara bersama lelaki lain bertindak menyerang kedua-dua pasangan kekasih itu dan menikam mereka menggunakan sebilah pisau pemotong daging, lapor laman berita Suara.com hari ini.
Kejadian yang diceritakan menerusi suntingan di akaun Instagram bernama @andreli_48 itu dikatakan berlaku di Kutai Kartanegara, Kalimantan Timur.
Suspek bernama Antok Pamuji, 38, itu merupakan seorang peniaga kain di Kutai Barat, tetapi sesekali pulang ke rumahnya di Bandar Tenggarong.
Dia mengesyaki isterinya, EA, 33, berlaku curang kerana sering bermain dengan telefon bimbit dan enggan menunjukkan kepadanya apabila diminta.
Suatu hari, Antok bertekad untuk menyiasat aktiviti isterinya secara rahsia dengan berpura-pura pergi bekerja. Dia bagaimanapun masuk semula ke dalam rumah melalui pintu belakang dan bersembunyi di atas siling.
Setelah dua jam menunggu, Antok terkejut kerana mendapati seorang lelaki yang dikenali sebagai K masuk ke dalam rumah dan melakukan hubungan intim dengan isterinya.

“Tidak tahan melihat kejadian itu, Antok turun ke bawah dan memecahkan pintu bilik tidur dengan menggunakan pisau pemotong daging,” jelas Ketua Polis Daerah Tenggarong, IPTU Nursan seperti dipetik daripada akaun Instagram @andreli_48.
Antok menghayunkan pisau ke arah K yang kemudiannya lari dalam keadaan berbogel dan berlumuran darah kerana mengalami luka di pingang dan tangan kiri.
Keadaan isterinya yang turut ditikam masih belum diketahui. Selepas kejadian itu, Antok menyerah diri kepada polis. – Agensi


Tiga beradik dikhuatiri lemas, bot dinaiki karam
Oleh IVAN AMIRUL

1 Januari 2022, 11:26 pm
TAWAU – Tiga beradik dikhuatiri lemas selepas bot dinaiki bersama enam individu lain karam dalam kejadian di kawasan perairan Kampung Batu Payung, dekat sini, petang tadi.
Dalam kejadian kira-kira pukul 4.30 petang itu, bot berkenaan dipercayai cuba berpatah balik dari Kampung Rawa-Rawa sebelum karam.
Ketua Balai Jabatan Bomba dan Penyelamat Malaysia (JBPM) Tawau, Julius John Stephen Jr berkata, tiga beradik yang masih belum ditemui adalah Saiful Muhaimin, 14, Adam Muhaimin, 13, dan Saina Muhaimin, 12.
“Kita menerima panggilan kecemasan berhubung kejadian itu pada pukul 4.45 petang.
“Maklumat awal yang diperolehi menyatakan terdapat sembilan orang mangsa berada di dalam bot berkenaan.
“Enam daripada penumpang berjaya diselamatkan orang kampung.

“Bagaimanapun, tiga lagi mangsa yang juga adik beradik masih belum ditemui,” katanya ketika dihubungi, hari ini. – K! ONLINE


‘Saya tidak akan berhenti sehingga banjir selesai’ – Abang Viva
Oleh HARRITH HISHAM

1 Januari 2022, 8:26 pm
PETALING JAYA – Selepas hampir dua minggu menjalankan misi membantu mangsa banjir di Selangor dan Pahang, ‘Abang Viva’ kini sudah berada di Melaka untuk membantu negeri kelahirannya itu yang dilihat semakin parah dilanda banjir.
Abang Viva atau nama sebenarnya Azwan Omar, 29, berkata, walaupun bergerak di atas inisiatif sendiri, dia akan meneruskan misinya untuk membantu mangsa banjir lebih-lebih lagi di kampung halamannya sendiri.
“Saya akan lihat kawasan di Melaka yang paling teruk terjejas dan akan terus ke sana untuk menggerakkan misi bantuan.
“Banjir kali ini seperti tidak akan habis, dari satu ke satu tempat dan saya tidak akan berhenti selagi banjir tidak selesai,” katanya kepada Kosmo! hari ini.
Abang Viva kini meneruskan misi membantu mangsa banjir di Melaka.
Dalam pada itu, katanya, menerima sijil penghargaan Adiwira Prihatin Musibah oleh Angkatan Pertahanan Awam Malaysia (APM) baru-baru ini turut membuatkan dirinya semakin bersemangat untuk turun membantu.
“Saya anggap ini dukungan buat saya untuk terus menjalankan tanggungjawab untuk membantu orang lain.

“Walaupun saya tidak dibayar, bagi saya yang paling penting adalah nyawa dan kita perlu saling bantu-membantu kerana kita tidak tahu nasib yang mugkin menimpa kita suatu hari nanti,” jelasnya.
Terdahulu, Azwan menjadi perhatian ramai kerana datang dari Melaka untuk membantu penduduk yang terjejas di Shah Alam sehingga digelar ‘wira banjir’. -K!ONLINE


Banjir : Sungai Kelamah jadi macam ‘lautan’
Oleh NOR AINNA HAMZAH

1 Januari 2022, 10:01 pm
TAMPIN – Seramai 769 penduduk di Sungai Kelamah terdiri dari dua penempatan utama kini terputus hubungan apabila kedua-dua laluan utama bertukar menjadi lautan sejak awal pagi tadi.
Menteri Besar Negeri Sembilan, Datuk Seri Aminuddin Harun berkata, keadaan berkenaan kini seolah-olah menyebabkan kawasan itu kini menjadi seperti sebuah pulau dan hanya kenderaan tertentu sahaja boleh sampai bagi menghantar bantuan ke Pusat Pemindahan Sementara (PPS) Sekolah Kebangsaan Sungai Kelamah (Felda).
Menurutnya, sejak berlakunya bencana banjir 18 Disember lalu, hampir 2,000 mangsa banjir dari 527 buah keluarga terjejas banjir di negeri ini membabitkan kesemua daerah.
“Bagaimanapun, di Sungai Kelamah ini mencatatkan mangsa banjir terbesar di negeri ini dengan kesemua laluannya terputus hubungan,” katanya ketika turun padang ke PPS SK (Felda) Sungai Kelamah, di sini, malam ini.
Untuk rekod, terdapat seorang penduduk yang meninggal dunia disebabkan tergelincir ke dalam air banjir di perkampungan ini pagi tadi.
Bahkan, kedua-dua laluan utama penduduk dinaiki air separas lebih satu meter serta sejauh lebih 500 meter.

Sementara itu, dalam perkembangan lain, pihaknya akan meminta Jabatan Pengairan dan Saliran (JPS) melihat semula kesemua stesen siren amaran awal banjir. – K! ONLINE.


Muhammad, Noah, nama bayi paling popular 2021
Oleh KOSMO!

1 Januari 2022, 7:00 pm
LONDON – Satu kajian yang dijalankan sepanjang 2021 mendedahkan nama-nama bayi popular yang digunakan sepanjang tahun lalu, lapor akhbar The Sun semalam.
Nama Muhammad dan Noah merupakan nama paling banyak dipilih bagi bayi lelaki diikuti dengan Oliver, George dan Leo.
Theo, Freddie, Harry, Jack dan Arthur juga merupakan antara 10 nama paling popular bagi bayi lelaki.
Bagi bayi perempuan pula, Olivia, Sophia dan Lily merupakan nama paling popular diikuti Amelia dan Ava.
Mia, Isla, Freya, Ella, Rosie Isabella, Poppy dan Willow juga merupakan antara nama-nama paling banyak digunakan pada 2021. – AGENSI


Banjir : Jumlah mangsa meningkat di 7 negeri
Oleh HARRITH HISHAM

1 Januari 2022, 6:40 pm
PETALING JAYA – Jumlah mangsa banjir kembali bertambah apabila tujuh negeri terpaksa membuka pusat pemindahan sementara (PPS) berbanding lima negeri semalam akibat banjir gelombang kedua.
Menerusi portal Info Bencana Jabatan Kebajikan Masyarakat (JKM), seramai 5,671 mangsa daripada 1,630 keluarga dipindahkan ke 92 PPS berbanding 3,947 orang yang direkodkan semalam.
“Setakat pukul 6 petang hari ini, Pahang masih mencatatkan rekod tertinggi dengan 1,741 mangsa daripada 542 keluarga yang berada di 38 PPS.
“Negeri Sembilan turut menunjukkan peningkatan seramai 1,437 daripada 357 keluarga berada di 12 PPS dan di Kelantan membabitkan seramai 331 daripada 115 keluarga di lima PPS,” katanya.
Dalam pada itu, Terengganu mencatatkan sedikit penurunan dengan 165 mangsa daripada 49 keluarga di empat PPS.
“Sabah pula kekal dan tidak berubah dengan jumlah seramai 343 daripada 117 keluarga yang berada di dua PPS,” jelasnya.

Selain itu, dua negeri yang baru membuka PPS hari ini iaitu Johor menempatkan 1,054 mangsa daripada 18 keluarga di 23 PPS manakala Melaka menempatkan 600 mangsa daripada 155 keluarga di lapan PPS.
Terbaharu, Jabatan Pengaliran dan Saliran (JPS) mengeluarkan amaran banjir bagi daerah Lipis, Pahang yang dijangka berlaku pada Ahad ini. -K!ONLINE


[VIDEO] Lembu ‘manja’ seperti kucing
Oleh KOSMO!

1 Januari 2022, 7:55 pm
PETALING JAYA – Jika sebelum ini, haiwan manja, jinak serta suka dibelai adalah kucing.
Namun, kini takhta itu tidak lagi terhad kepada kucing apabila seekor lembu milik seorang lelaki turut berkelakuan seperti itu.
Ini terbukti apabila sebuah klip video yang tular di laman Facebook memaparkan seekor lembu berkelakuan manja dengan pemiliknya sehingga dilihat tidur di atas riba.
Selain itu, haiwan terbabit semakin manja apabila dibelai dan diusap pada bahagian bawah dagunya seolah-olah seperti seekor kucing.
Menerusi klip video berdurasi 50 saat itu juga kelihatan lembu yang diberi nama Aboi itu turut bermain dan bermanja dengan seekor kucing.
Susulan perkongsian itu, rata-rata orang ramai terhibur dengan keletah Aboi dan menyifatkan haiwan itu sudah lupa asal usulnya adalah seekor lembu.

“Dia lupa dia lembu, rasa diri meoww (kucing) tu,” tulis Nussyah Syahirmi pada ruangan komen.
Turut meninggalkan komen adalah seorang lagi pengguna dikenali sebagai Mohd. Afiq.
“Dia punya manja tak nak kalah dengan kucing. Kalau macam ni nak sembelih pun tak sanggup,” ujarnya.-K! ONLINE


Polis pecah tingkap kereta kerana patung disangka bayi
Oleh KOSMO!

1 Januari 2022, 7:30 pm
LONDON – Tindakan dua anggota polis yang memecah cermin tingkap kereta milik seorang wanita kerana menyangka dia meninggalkan bayi tanpa pengawasan akhirnya sia-sia kerana ‘bayi’ itu sebenarnya adalah sebuah anak patung, lapor akhbar Daily Star semalam.
Amy McQuillen, 36, ketika kejadian sedang membeli-belah bersama anak perempuannya, Darci McQuillen, 10, apabila polis menerima laporan yang menyatakan bahawa terdapat seorang ‘bayi’ ditinggalkan di dalam kereta miliknya.
Sebelum meninggalkan kereta, Darci bertindak mengikat anak patungnya, Elliot pada kerusi kereta sorong bayi.
Sekembalinya mereka kira-kira 15 minit kemudian, Amy ‘disambut’ dua pegawai polis yang berdiri di sebelah kereta jenama Nissan Qashqai miliknya dalam keadaan cermin pecah.
Situasi bertambah serius apabila salah seorang pegawai polis cuba menahannya dengan menggari tangannya, lapor laman berita Teeside Live.
Polis memberitahu Amy bahawa mereka akan membayar ganti rugi kerosakan pada tingkap tersebut, namun dia ditahan kerana meninggalkan bayi tanpa pengawasan.

“Mereka menggari tangan kanan saya. Saya memberitahu mereka bahawa ia merupakan anak patung, lalu mereka membuka gari tersebut.
“Saya tidak tahu sama ada ingin menangis atau ketawa. Namun, saya juga mungkin bertindak sedemikian jika berada di tempat mereka kerana patung itu berada di kerusi bayi. Mereka memohon maaf selepas itu,’’ jelasnya. – AGENSI


Banjir : 50 terkorban, dua masih hilang
Oleh MOHD AZLI ADLAN

1 Januari 2022, 7:23 pm
DUNGUN – Bencana banjir yang melanda negara sejak 18 Disember lalu telah mengorbankan 50 nyawa.
Ketua Polis Negara, Tan Sri Acryl Sani Abdullah Sani berkata, dua lagi mangsa yang dilaporkan hilang pula masih belum ditemui setakat ini.
“Kedua-dua mangsa banjir itu dilaporkan hilang di Telemong dan Bentong, Pahang,” katanya selepas memantau koordinasi agensi keselamatan dan penyelamatan banjir Pos Kawalan Tempat Kejadian Jongok Batu di sini hari ini.
Dalam pada itu, Acryl Sani memberitahu, dua pondok polis masing-masing terletak di Pekan dan Jerantut, Pahang juga telah ditenggelami banjir hari ini.
Begitupun beliau memberitahu, banjir yang menenggelami kedua-dua pondok polis dilaporkan telah surut pada pukul 12 tengah hari tadi dan kerja-kerja pembersihan sedang giat dijalankan.
Sementata itu, Acryl Sani berkata, beliau sangat berpuas hati dengan koordinasi diketuai PDRM dalam pengoperasian bencana banjir setakat ini.

“Berdasarkan maklum balas yang saya terima daripada ketua-ketua polis negeri, semua persiapan telah dilakukan mengikut perancangan.
“Kerjasama antara pelbagai agensi yang terlibat dalam pengoperasian banjir ini juga berlangsung dengan baik,” katanya. – K! ONLINE


Sekolah di Kelantan, Sarawak mula beroperasi Januari ini
Oleh EDDY AQMAL MOHAMED HAMIDI

1 Januari 2022, 7:00 pm
PUTRAJAYA – Ketetapan pengoperasian institusi pendidikan bagi Sesi Persekolahan Penggal 3, 2021/2022 adalah melibatkan institusi pendidikan bawah Kementerian Pendidikan Malaysia (KPM) di seluruh negara termasuk di Kelantan dan Sarawak.
KPM menerusi satu kenyataan berkata, pihaknya ingin merujuk kepada pertanyaan yang diterima mengenai pengoperasian institusi pendidikan di bawah seliannya di dua negeri tersebut yang akan beralih ke fasa 4 Pelan Pemulihan Negara (PPN) berkuat kuasa 3 Januari ini.
“Pengoperasian institusi pendidikan bawah KPM di Kelantan akan bermula pada 9 Januari 2022 manakala Sarawak pula adalah pada 10 Januari 2022 dan pengoperasian serta kehadiran murid adalah mengikut ketetapan seperti yang telah diumumkan sebelum ini.
“Ketetapan ini dibuat setelah mengambil kira kesediaan institusi pendidikan di Kelantan dan
Sarawak untuk memulakan pengoperasian mengikut tarikh pembukaan sekolah tersebut,” kata kenyataan itu hari ini.
Tambah kenyataan itu, KPM akan mengeluarkan maklumat lanjut mengenai pengoperasian institusi terlibat banjir di Kelantan dan Sarawak atau yang dijadikan sebagai Pusat Pemindahan Sementara (PPS) pada 3 Januari ini setelah mengambil kira kesediaan untuk beroperasi.
“KPM juga menyarankan agar ketetapan ini turut terpakai di semua institusi pendidikan yang tidak berdaftar dengan KPM, termasuk institusi pendidikan bawah kerajaan negeri,” jelasnya.-K! ONLINE


Mangsa banjir Kota Marudu kekal 504 orang
Oleh IVAN AMIRUL

1 Januari 2022, 6:28 pm
KOTA MARUDU – Seramai 504 orang mangsa banjir membabitkan 167 keluarga kekal ditempat di Pusat Pemindahan Sementara (PPS) petang ini.
Setakat pukul 5 petang tadi, semua mangsa banjir kekal berada di dua PPS iaitu Dewan Sekolah Kebangsaan (SK) Teritipan dan Dewan Sekolah Menengah Kebangsaan (SMK) Tandek.
Jurucakap Angkatan Pertahanan Awam Malaysia (APM) Sabah berkata, seramai 253 mangsa banjir membabitkan 97 keluarga masih berada ditempatkan di PPS SMK Tandek.
“Manakala 251 mangsa melibatkan 70 keluarga lagi berada di PPS Dewan Sekolah Kebangsaan (SK) Teritipan.
“Pemantauan setakat ini menunjukkan keadaan banjir sudah semakin surut dan masih terkawal,” katanya menerusi kenyataan media sebentar tadi. – K! ONLINE.


Banjir : Dua laluan Segamat ditutup
Oleh FARAHWAHIDA AHMAD

1 Januari 2022, 6:56 pm
SEGAMAT – Dua laluan Kampung Bukit Tempurong dan Kampung Simpang Loy ditutup kepada semua jenis kenderaan berikutan dinaiki air banjir sehingga 0.6 meter, di sini sejak pagi tadi.
JKR Johor dalam satu kenyataan berkata, dua laluan itu membabitkan Jalan Jabi di Kampung Bukit Tempurong dan Jalan Bangas di Kampung Simpang Loy.
“Jalan Jabi di Kampung Bukit Tempurong dinaiki air banjir sedalam 0.5 meter manakala Jalan Bangas di Kampung Simpang Loy pula dinaiki air bah hingga 0.6 meter.
“Kedua-dua laluan berkenaan ditutup kepada semua jenis kenderaan.
“Pengguna yang mahu melalui Jalan Bangas, boleh menggunakan jalan alternatif iaitu Jalan Kuala Paya Balai Badang manakala tiada laluan alternatif untuk Jalan Jabi,”katanya. – K! ONLINE


451 mangsa banjir positif Covid-19
Oleh SITI A'ISYAH SUKAIMI

1 Januari 2022, 6:43 pm
PUTRAJAYA – Sebanyak 451 kes positif Covid-19 telah dilaporkan dalam kalangan mangsa banjir dengan pertambahan tujuh kes baharu hari ini.
Ketua Pengarah Kesihatan, Tan Sri Dr. Noor Hisham Abdullah berkata, pada masa sama, sebanyak 15 kes positif Covid-19 direkodkan di Pusat Perpindahan Sementara (PPS) namun tiada pertambahan kes baharu hari ini.
“Selain itu, tiada pertambahan kluster baharu di Pusat Perpindahan Sementara (PPS) sekali gus kekal dengan satu kluster,” katanya dalam satu kenyataan hari ini.
Dalam perkembangan lain, katanya, sebanyak tujuh kes penyakit berjangkit dikesan dalam kalangan mangsa banjir iaitu jangkitan saluran pernafasan akut teruk (empat kes/kumulatif 1,189 kes), penyakit kulit (dua kes/kumulatif 525 kes) dan acute gastroenteritis (satu kes/kumulatif 239 kes).
Turut dilaporkan adalah penyakit berjangkit konjunktivitis (kumulatif 16 kes) serta penyakit tangan, kaki dan mulut (kumulatif enam kes). -K! ONLINE


Mangsa banjir Terengganu berkurangan kepada 165 orang
Oleh MOHD AZLI ADLAN

1 Januari 2022, 7:05 pm
DUNGUN – Banjir di daerah dan Kemaman semakin surut membolehkan sebahagian mangsa banjir yang menghuni pusat pemindahan sementara (PPS) pulang ke rumah masing-masing pada petang ini.
Ketua Sekretariat Jawatankuasa Pengurusan Bencana Terengganu, Mohd. Rosman Abdullah berkata, mangsa banjir di kedua-dua daerah berkenaan telah menurun kepada 165 orang daripada 49 keluarga.
“Dua PPS di Dungun iaitu Dewan Orang Ramai Kampung Pasir Raja dan Dewan Orang Ramai Kampung Shukor masing-masing masih mempunyai 68 dan 18 mangsa.
“Kebanyakan penduduk yang menghuni kedua-dua PPS tersebut telah dibenarkan pulang ke rumah masing-masing setelah banjir surut tadi,” katanya di sini hari ini.
Mohd. Rosman berkata, bilangan mangsa yang ditempatkan di PPS Surau Kampung Ban Ho juga telah berkurangan kepada 10 orang daripada dua keluarga.
Dalam pada itu, beliau berkata, hujan renyai masih turut di kebanyakan tempat di Terengganu.

“Kita juga bersedia untuk menghadapi fenomena air pasang besar setinggi 3.7 meter pada lusa,” katanya. – K! ONLINE